Tourra bizirik dago, eta ez da gutxi

Pogacar nagusitu da Super Planche des Belles Filles gainean, baina Vingegaard-ek ikaragarri estutu du esloveniarra. Kamna alemaniarra balentria latza egiteko zorian egion da, baina helmugatik 80 metrora harrapatu dute

Tourra bizirik dago, eta ez da gutxi. Pogacar nagusitu da mendiko lehen etapan, Le Super Planche de Belles Files mendatean, eta lidergoa sendotu badu ere, Jonas Vingegaard danimarkarrak ikaragarri estutu du Esloveniako txapeldun handia. Azken 100 metroetan 8-10 metro ere atera dizkio, Jumbo taldekoak, eta garaipena berarentzat izan zitekeela zirudien. Pogacar, baina, buruz ere garaiezina dela dirudi. Pazientziarekin jokatu du, eta ailegaeraren zailtasunaren jakitun, azken 25 metroetara arte itxaron du, azken eraso kolpea jo eta garaile helmugaratzeko. UAE taldeak lan handia egin du etapa osoan bere liderraren garaipena lortzeko, eta merezita nagusitu da bere liderra. Mendatean bukatu den lehen etapak, baina, hainbat galdera utzi dizkigu.

Pogacarrek aurkariak txikitzea espero zelako. Ez du hala egin. Are gehiago, gorriak ikusi ditu Vingegaarden gurpila jarraitzeko, eta horrek zer pentsatua emanen dio maillot horiari. Pogacarrek urrunago, azken kilometroan sartu aurretik jotzea espero zen, baina ez du kolperik eman, eta Majka morroia bera izan da modu nahiko zatarrean 'emaiok motel!' esan diona, helmugarako 300 metroren faltan. Akaso Pogacar mesfidati zen Vingegaardekin, eta hala bazen, bete-betean asmatu du. Litekeena da, baita ere, hain bukaera gogorrak indartsuenak ere beldurtzea. Esan nahi da, urrunetik erasotuta gero nekea ordaindu zitekeela azken bi maldatzarretan. Kontserbadore aritu da Pogi, eta ez gaude ohituak. Diferentzi handi samarrak egon dira bukaeran, dena den. Etapa oso-oso azkarra izan da, eta horrek esan nahi du hurrengo asteko mendiko etapetan triskantza handiak gertatuko direla.

Atzo txaloak Van Aertentzat, gaur Lennard Kamnarentzat. Etapa puska egin du alemaniarrak, eta 80 metro bakarrik falta izan zaizkio bere kirol ibilbideko garaipen onena lortzeko. 80 metro %20ko maldarekin, hori bai. Eguneko ihesaldian sartu da, ia 70 kilometroko borroka ikaragarriaren ostean. Zaldi onak sartu dira ihesaldian: Ciccone, Teuns, Xakmann, Erbiti nafarra eta Barthe biarnesa. UAE azkar jarri da tiratzen, eta kontrolpean mantendu du ihesaldia. Kamna 1.20ko aldearekin bakarrik hasi da La Planche igotzen, baina ia bukaeraraino eutsi dio. Oso indartsu zegoela erakusten duen datua. Bikaina Kamnaren jarduna, dotorea.

Belles Filles-en UAEk jarri du erritmoa. Majkak eman dio azken estutua, baina Pogacarrek ez du hautsi. Edo hausten saiatu denean Vingegaard alboan zeukala ikusi, eta tenple handiarekin jokatu du. Vingegaard-ek odola usaindu du, eta erritmo aldaketa ona egin du. Metro batzuk atera dizkio liderrari, eta etapa poltsikoan zeukala zirudienean, ttak, pinoi pare bat jaitsi, bizikleta gainean dantzan jarri, eta Vingegaard gainditu du Pogacarrek, danimarkarrari begirada zorrotza bota eta garaipen ona lortzeko. Atzetik errosarioa, eta ezusteko asko. Garrantzitsuena, Alexander Vlasov-ek pilatutako atzerapena: 1.40. Erori egin zen atzo Vlasov, ikuskizun momentuko txakalaldia izan den, edo gabezia sakonagoa den. Hurrengo egunetan jakingo da.

Bihar zortzigarren etapa jokatuko da, Dole eta Suitzako Lausana hirien artean. 186 kilometro eta ibilbide gorabeheratsua. Bukaera 3. mailako mendate batean dago, hiriko Olinpiar estadiora igotzen den errepidea. Berez zenbaki apalak ematen ditu muinoak, 4.8 kilometro %4.6ko batez bestekoarekin, baina bigarren eta lehen kilometroaren artean malda %9koa da batez beste, tarteka %12koa. Itxuraz ihesaldia iritsiko da bihar, baina Pogacar aldaretik jaitsi nahi duten taldeek ezin dute jairik hartu, eta ziur ihesaldian sailkapen nagusian gertu samar dagoen txirrindulariren bat sartzen saiatuko direla.

Tourra bizirik dago!! !


Subizi gaueko entseguak egiten hasi dira Egian

Ekainaren 23an, San Joan egunaren bezperan, Subizi gaua egingo dute Egian. Aste honetan hasi dira dantzariak entseguak egiten, eta dagoeneko 80 pertsona inguruk eman dute izena. Hala ere, datorren astera arte, horretarako epea zabalik dagoela jakinarazi dute antolatzaileek. Baldintza gisa, bi edo hiru entsegutara joateko konpromisoa hartzeko eskatu dute.

Xabi Solanoren Erre zenituzten sorginak abestiaren koreografia egingo dute, eta nahi izanez gero, Alpargata pieza ere dantzatuko dute. Hurrengo entseguak Ametzagaña kaleko Aitor ikastolan izango dira; ekainaren 13an 18:00etan eta 15ean 19:00etan. Dantzarien entsegu orokorra, berriz, hilaren 22an egingo dute 19:00etan, Plaza Haundin.

Abeslarientzako bi entsegu egingo dituzte Aitzarten, hilaren 13an 19:00etan eta 20an 19:00etan. Adarra jo eta irrintzietarako tartea ere izango da, baina ez dute entsegurik beharko.

Ekitaldi nagusian, 14 urtetik gorako gizonek eta emakumeek hartuko dute parte. Haurrek, aldiz, auzoko eskola eta ikastolan ospatuko dute San Joan bezpera. Jarraian ikus ditzakezue gaurko entseguan hartutako hainbat irudi.

2018ko Subizi gaueko bideoa ere hemen ikus dezakezue:


"Prozesua egin beharra kaka zaharra da baina eraldaketarako bide bilakatu ahal dugu"

Villabonan Lurgatz talde feministak antolatuta egin zuten Espetxeak apurtu... eta bortxatzaileak? mahai-inguruan Joxemi Zumalabeko kide Ainhoa Narbaizak eta Marta Luxanek kontatu zuten herrietan eraso sexistak lantzeko sortu diren autokudeatutako taldeetako esperientzia.

Joxemi Zumalabeko Ainhoa Narbaizak inplikatzearen garrantzia nabarmendu zuen: “Kultura ez-zigortzailearen norabidean joan edo justizia eredua eraldatu nahi badugu, komunitatea gehiago inplikatu behar da kudeaketan: ezin dugu dena epaiketen edo salaketen esku utzi. Gure inguruan eraso bat gertatzen denean, bustitzea eskatzen du, gehiago inplikatzea eta horretan formatzea. Ez da bide erraza, prozesu oso luzeak izaten dira, energia handia xurgatzen dutenak”.

Marta Luxanek herrietan burutzen ari diren prozesuetatik atera dituzten ondorioak azaldu zituen: “Oso garrantzitsua iruditzen zaigu erreferente publikoak egotea, mugimendu feminista erdigunean egonda. Hau da, jendeak jakitea nortzuk dauden herriko erasoen kudeaketa taldean, horrela, norekin hitz egin behar duen jakiteko eta zerbait irekia izateko, ez lagunentzat soilik. Garrantzitsua da hasieratik argi geratzea prozesuaren jarraipena nortzuk eta nola egingo duten: protokolorik baldin badago, protokoloan jasotzea zeintzuk diren prozesuak martxan jartzearen arduradunak. Edo protokolorik ezean, argi izatea prozesu horretan komunitate ezberdinetako zein pertsona zehatz ari diren parte hartzen eta bakoitzak zer ardura dituen”.

Narbaizak beste gako hauek gehitu zituen: “Prozesuaren helburu zehatzak argi izatea oso garrantzitsua da. Batzuetan helburua errelato bat eraikitzea da: zer gertatu den denon artean adostea. Beste batzuetan, dauden minak sendatzea. Beste batzuetan, gertatu denarekiko amorrua adieraztea. Beste batzuetan, pertsona batzuen bizitza babestea. Beste batzuetan, babesguneak sortzea, berriz zerbait gertatzen bada herrian erreferentziazko lekuak izateko... Beste gako bat da baliabideak jartzea: askotan behar eta borondate handia dago baina gero praktikan ez dira baliabideak jartzen: lantaldeak, adituak, aurrekontuak, espazio egokiak… prozesu hauetan egoera batzuk kudeatzeko dirua behar da, formaziorako, abokatuak ordaintzeko… herrigintzaren inguruan ari bagara, denbora ere eman behar da gauza hauek lantzeko. Sortzen diren erruak, minak… kudeatzeko ere denbora behar izaten da”.

Herrigintzako protokolo herrikoietan maiz aipatzen da neurri moduan, erasoa egin duen pertsona terapiara joatea edo lanketa bat egitea. Narbaizaren arabera, “esperientziak erakutsi digu nahiko gatazkatsua izan daitekeela, zeren adosten da lanketa egingo duela pertsona horrek baina nolako lanketa? Nork ziurtatzen du lanketa hori ikuspegi kritiko edo feminista batekin eginda dagoela? Batzuetan lanketa oso modu isolatuan egiten da: badakigu pertsona bat ari dela beste batekin zerbait lantzen baina ez dago kontrasterik”. Eta erasoa egin duen pertsonaren ingurua inplikatzea oso garrantzitsua dela erantsi zuen: “Kuadrillari esatea busti behar direla, inplikatu behar direla, eta ardurak hartzea. Bestela zerbait isolatua bezala ikusten da eta ondoren eraldaketari begira ez da emaitzarik lortzen”.

Komunitatearen ardura atera zuen mahai gainera Luxanek: “Erreparazioaz ari garenean, ez gara soilik ari erasoak jaso dituztenei buruz, komunitatearen erreparazioari buruz ere ari gara. Gu ere bagara komunitate horren parte eta komunitateak badauka ardura bat. Zer egin dugu gaizki hau gertatzeko? Zer pauso ez ditugu aurretik eman hau gerta ez zedin?”. Amaitzeko, zera eskatu zuen: “Komunitarioak diren prozesuak ez erromantizatzea. Argi izan behar dugu bidean minak eta arazoak sortuko direla eta garrantzitsua da hasieratik pentsatzea arazo eta min horiek nola kudeatuko ditugun prozesu horretan, nola egingo diegun leku”. Biribiltzeko, prozesu hauek aukera moduan ikusteko gonbidapena luzatu zuen: “Kakazaharra da, oso gauza gatazkatsuak dira, sekulako energia kentzen digute… baina prozesu hauen bitartez eta komunitatearekin lan egiten badugu, prozesua bera eraldaketarako eta prebentziorako bidea bilakatu ahal dugu. Ez dut esaten beti hala gertatzen denik, baina izan liteke. Eta aukera hori ez digu kartzelak eskaintzen”.


Berastegiko azokan postua jartzeko izen ematea zabaldu dute

Kultur Astearen barruan, XXV. Azoka Eguna ospatuko dute azaroaren 5ean; postua jarri nahi dutenek urriak 15a baino lehen eman beharko dute izena.

Aurten ere kultur astearen barruan azoka eguna ospatu du Berastegiko Udalak. Hogeita bosgarren edizioa izango dute aurtengoa, eta azaroaren 5ean izango da, 11:00etatik aurrera. Eguraldiaren arabera frontoian edo plazan egingo dutela jakinarazi du udalak.

Azokan bertan postua jartzeko interesa duten herritarrek 934 68 30 00 zenbakira deituta edo kultura@berastegi.eus helbidera idatzita egin dezakete, urriaren 15a baino lehen. 12 urtetik beherakoek ezin izango dute posturik jarri.

Gainera, urteroko moduan, azoka egunean hainbat lehiaketa eta erakusketa izango dira ikusgai goizean zehar; gazta lehiaketa, postu lehiaketa, argazki lehiaketa, ardi, ahari eta bildots lehiaketa, animali erakusketa eta sagar tarta lehiaketa.

Udalak adierazi bezala, postu lehiaketan herriko eta herritarren produktuez osatutako postuek bakarrik hartuko dute parte, eta sari bakarra banatuko da.

Ardi, ahari eta bildots lehiaketan, berriz, herriko edozein artzainek parte hartu lezake. Parte hartzaile bakoitzak ardi, ahari eta bildots bana aurkeztu beharko ditu, muturbeltz edo muturgorri izan, eta antolakuntzako kideek adierazten dieten lekura eraman beharko dituzte, 10:00etarako. Hiru sari bereiziko dira ardi, ahari eta bildots onenarentzat.

XXXII. Gazta Lehiaketa

Gazta lehiaketan parte hartu nahi duten herritarrek azoka egunean bertan aurkeztu beharko dute beren gazta, 10:00etan. Herritarrek bakarrik parte hartu dezakete eta norbere etxeko ardi-esnearekin egindako gazta aurkeztu beharko du. Parte hartzaile bakoitzak gazta bakarra aurkeztu beharko du.

Epaimahaiak goizean zehar hartuko du erabakia, 11:30etik 13:00etara, eta bost sari banatuko dituzte denera. Ordainketa izena ematerakoan egingo da, kiloko 17 euro.

IV. Sagar Tarta Lehiaketa

Sagar tarta lehiaketan parte hartu nahi duten herritarrek ere azoka egunean bertan aurkeztu beharko dute beren sagar tarta, 11:00etan. Egileak nahi dituen osagaiak erabili ahalko ditu eta tarta bakar bat aurkeztu ahalko du.

Epaimahaiak sagar tartaren itxura, usaina, originaltasuna eta, batez ere, zaporea hartuko ditu kontuan, eta hiru onenek izango dute saria. Lehiaketan parte hartzen duten sagar tarta guztiak arratsaldean dastatu ahal izango dira.

XXV. Argazki Rally Herrikoia

Kultur astea gerturatzearekin batera, hemen da XXV. Argazki Rally herrikoia ere. Parte hartu nahi dutenek izena eman beharko dute eta azken eguna gaur izango da. Izen ematea udal bulegoetan, 943 68 30 00 zenbakira deituta, kultura@berastegi.eus helbidera idatzita edo 688 681 952 zenbakira Whatsapp bat bidalita egin daiteke.

Bihar, egunean zehar, parte hartzaileei telefonoz, helbide elektronikoz edo Whatsapp bidez aurtengo gaia zein izan den jakinaraziko zaie. Aukeratutako hiru argazkiak helbide elektronikoz bidali beharko dira kultura@berastegi.eus helbidera, urriaren 15ean, 23:59 baino lehen.

Argazkiak egiterakoan Berastegiko mugen barruan izan beharko dutela zehaztu du Berastegiko Udalak, eta ezin direla manipulatu. Aurkezten diren argazki guztien artean epaimahaiak hiru argazki onenak aukeratuko ditu. Irabazleak nortzuk diren azaroaren 5ean jakingo da, azoka egunean. Argazki guztiak ikusgai jarriko dituzte udaletxean, kultur asteak irauten duen bitartean, eta Berastegi.eus webgunean ere jarriko dituzte.


Gutxienez 100 lagun bilduko dituen Zaintza Azoka larunbatean

Zaintza ekosistema eredu propiorantz, Zaintza Azoka larunbat honetan Usurbilen. 100 lagunek eman dute izena jada, alor honetan herria egiten ari den bidea ezagutu eta abian diren proiektuak ezagutzeko.

Zaintza ekosistema berrira begirako agenda

Azaroak 17, osteguna

18:00 "Zaintza lanen demokratizaziorantz: etxeko langileak borrokan" hitzaldia Potxoenean.

Hizlariak: Matxalen Legarreta (EHUko irakaslea), Txefi Roco (LABeko ordezkaria) eta eskualdean garaturiko Maitelan kooperatiba.

Zehaztasunak: "Zaintzak ekonomia feministatik nola landu diren aztertu nahi dugu, etxeko langileen kolektiboan arreta jarrita. Urte asko daramate borrokan. Kolektibo honen aldarrikapenak jaso nahi ditugu.

Azaroak 19, larunbata

Zaintza Azoka:

10:00-10:30 Harrera gunea.

10:30-11:30 Harrera hitzaldia: "Zer da Usurbilgo Ekosistema berria? ".

11:30-13:00 Bizipen tailerrak, Usurbilerako zaintza ekosistema eredu propioa eraikitzeko prozesuan parte hartu duten lau lan-taldeekin:

1-Komunitatea: auzo-zaintza sare publiko komunitarioaren aukeren eta erronken inguruko tailerra.

2-Zerbitzuak: Usurbilgo zaintza-zerbitzuetako zaintzaile profesionalen bizipenei buruzko eztabaida eta zaintzak behar dituzten pertsonekin izan ohi ditugun mikro-adinkerien jabekuntzari buruzko tailer praktikoa.

3-Pertsona erabiltzaileak: egungo zaintza sistemaren erabiltzaile diren pertsonen lekukotzak, haiei eta aterabideei buruzko hausnarketa.

4-Gizarte zerbitzuak: gizarte zerbitzuen rolari buruzko hausnarketa kolektiboa Usurbilgo gizarte langileekin. Galde-erantzunetan oinarrituriko tailerra.

13:00-13:30 Txirikorda eta zaintzadun etxebizitzak bertatik bertara: proiektu estrategikoetara bisita gidatuak.

13:30-15:00 Goiz osoko hausnarketak eta ondorioak laburbilduko dituen Bea Egizabalekin itxiera eta luntxa Artzabalen.

Azaroak 26, larunbata

10:00-13:00 Bizipozaren 6. Jardunaldia Sutegin: “Zaintza sistema publiko-komunitarioaz: elkarrekin hausnartzen, partekatzen eta eraldatzen”.

Egitaraua:

1-“Munduak guztiontzat beharko luke, baina ez da” liburuaren aurkezpena. Peio Manterola Pavo eta Amagoia Mujika Telleria.

2-Gaur egungo markoaren kokapena.

Felix Arrieta Frutos.

3-Bizipozako elkarteen bizipenak.

Gure Señeak elkartea, Arnasa elkartea eta Pausoka elkartea.

4-Ondorioak.

Atsedenaldia

5-Mahai bueltan tertulia: Sistema publiko komunitarioa.

Zelai Nikolas Ezkurdia eta Felix Arrieta Frutos.

6-Zer dago gure esku? Mikro irekia.

7-Ondorioak.

Izen-ematea: 688 744 832 / bizipoza@bizipoza.eus

Abenduak 15, osteguna

"Zer dira zaintzen duten herriak?" hitzaldia.

Hizlariak: Oihane Ruiz arkitektoa, Col-lectiu Punt 6 eta Nora Erdozia Usurbilgo Udaleko arkitektoa.

Zehaztasunak: "Gure herrien antolaketari erreparatu nahi diegu. Askotan merkatuen mesedetan daude antolatuak, ez egunerokotasunak sortzen dituen beharren mesedetan. Hitzaldi honetan zainduak sentitzeko zer behar dugun, horri buruz ariko gara". Usurbilek gai honetan egindako ibilbidea ezagutzeko aukera egongo da besteak beste.

Urtarrilak 27, ostirala

"Zaharrak gara eta libre" hitzaldia.

Hizlariak: Miren Aranguren (Emagin elkartea), Mari Luz Esteban (EHUko irakaslea), Ruth Iturbide (NUPeko irakaslea).

Zehaztasunak: "Nola nahi dugu zahartu? Nola nahi dugu hil? Azken urteotan zahartzaroaren ikuspegi feministatik ekarpen oso esanguratsuak egin dira azken urteotan. Horretan ezinbesteko lana bilakatu zaigu Mari Luz Estebanek argitaraturiko "Andrezaharren Manifestua". Esteban gonbidatuko dute solasaldira. Adinkeria eta adinkeria generoarekin nola gurutzatzen den ere aztertuko dute baita "horrekin zer ondorio dituen, zer zapalkuntza eta indarkeria adierazpen dituen".

Informazio gehiagorako eta izen-ematea:

gizarte-zerbitzuak@usurbil.eus

943 377 110

usurbil.eus/zaintza-azoka

Antolatzaileak: Usurbilgo Udala, Emagin, Matia, Gipuzkoako Foru Aldundia.


Aparkalekuen ordenantza berria, ekainaren 1ean indarrean

Oriotarrek eta aiarrek egunotan jaso dute beren etxeetan azalpen guztiak biltzen dituen eskuorria. Orioko Udalbatzak martxoko osoko bilkuran onartu zuen behin betikoz ordenantza berria.

Laster jarriko da martxan aparkalekuen udal ordenantza berria Orion: ekainaren 1ean, asteazkenean. Aldaketak herritar guztiei ondo azaltzeko, egunotan Orioko eta Aiako etxe guztietara eskuorriak banatu ditu Orioko Udalak.

Martxoko udalbatzarrean onartu zen behin betikoz ordenantza berria, "aparkalekuen errotazioa eta erabilera ona bermatzeko" helburuarekin.

Herritarrentzat ez dakar aldaketa handirik, aparkatzeko udal txartelaren sistema mantendu egingo delako. Hala, Orion erroldatutako ibilgailuek beti bezala jasoko dute txartela etxean. Doakoa izango da, eta bi urte naturaleko iraupena izango du. Hori da aldaketa, orain arte urtebete irauten zuelako. Aurtengoa, beraz, 2023 amaieran iraungiko da.

Orion erroldatuta ez dauden ibilgailu batzuen jabeek ere aukera izango dute Aparkatzeko Udal Txartela eskuratzeko: autoa alokairuan dutenek, enpresako ibilgailua duten herritarrek, Orion lan egiten duten langileek, Orion bigarren etxebizitza dutenek eta Aian erroldatutakoek. Horiek 80 euroan eskuratu ahal izango dute Aparkatzeko Udal Txartela, eta urte natural bateko iraupena izango du; aurtengoa, 2022ko abenduaren 31ra arte.

Gainerako xehetasunak hemen aurki daitezke, edo, nahiago izanez gero, udal ordenantzaren dokumentuan:

Aparkalekuen udal ordenantza berria (PDF).


PPk kanpaina egingo du bihar Irunen

Hauteskunde kanpaina hasiko da bihar eta PPk agerraldia egingo du Laia eskulturen inguruan (Santiago auzoa) bihar, 11:30ean. Bertan izango dira Iñigo Manrique PPko alkategaia eta Mikel Lezama ahaldun nagusi izateko hautagaia. Irungo kirol azpiegiturez arituko direla aurreratu dute.


Izaroren kontzertua saio bitan egingo da gaur egungo araudira egokitzeko

Getxoko Kultur Etxeak abenduaren 19rako Muxikebarrin aurreikusita zegoen Izaroren kontzertua egokitu behar izan du, indarrean dagoen araudira egokitzeko. Hala, kultura barrutietako edukiera-murrizketa errespetatu ahal izateko, kontzertua saio bitan programatuko da, egun berean: 17:00etan eta 19:30ean. Orain arte saldutako sarrera denak itzuliko du Kultur Etxeak, eta ordutegi berrien saioetarakoak salmentan jarri, gaurtik aurrera.

Bertan behera utzitako kontzertuaren sarrera salmenta aurreko araudia indarrean zegoenean egin zen eta, araudi berria ezarri denean, azken horretan ezarritako edukiera-muga gainditu da. Beraz, araudi berrira egokitzeko, kontzertua bertan behera uztea erabaki da eta, horren ordez, bi saio programatu. Horiek horrela, saldutako sarrera guztien itzulketa egingo du Kultur Etxeak, eta ordutegi berrien saioetara joan gura dutenek berriro ere erosi beharko dituzte sarrerak; gaur bertan jarriko dira salgai ohiko saltokietan.

Online zein telefonoz eginiko salmentaren itzulketa automatikoki egingo da banku-transferentziaren bitartez. Txarteldegian edo Kultur Etxeetan saldutako sarreren (eskudiruz zein datafonoz) dirua eskatzeko Muxikebarriko txarteldegira joan beharko dute (10:30-13:00 / 17:30-19:30; astelehenetik barikura).


Gazteen kezkak, geruza artean argitara

Jakin-ek eta Elkarrek Geruzak egitasmoa sortu dute. Ikus-entzunezko dokumentalen bidez, pentsamendu kritikoa sustatu nahi dute. Gazteak elkarrekin hizketan jarri dituzte horretarako.

Gazteen eguneroko kezka eta galderetatik abiatuta, euskaraz kultura, feminismoa, soziolinguistika eta pentsamendua landuko dituen ikus-entzunezko proiektu bat abiarazi dute Elkarrek eta Jakin-ek: Geruzak. Pentsamendu kritiko eta autonomorako espazio bat sortu nahi izan dute, ikus-entzunezko dokumentalen —20-25 minutu ingurukoak— eta material osagarrien laguntzaz, eztabaida eta kultur transmisioa bultzatzeko. Bereziki 16-22 urte bitarteko gazteentzakoak dira edukiak. Interneteko sare sozialetan ere profilak sortu dituzte (Twitter, Instagram, Tiktok eta Youtube), eta dokumentalak Geruzak.eus webgunean estreinatuko dituzte. Aurrenekoa, hilaren 19an, Donostian egingo duten ekitaldi batekin batera.

Egitasmoa Gipuzkoako hiriburuan aurkeztu dute gaur, eta bertan Jakin-eko zuzendari Lorea Agirrek adierazi du hiru kezka partekatu dituztela Jakin-ek eta Elkarrek: «Euskal kulturaren transmisioa, eta bereziki belaunaldi gazteei nola iritsi eta nola eman; bigarrena pentsamendua, ezagutza eta iritzi kritikoa hauspotzea lantzeko espazioak irekitzea; eta euskararen normalizazioan urratsak egiten joatea, balio izango duten lanak eta egitasmoak plazaratuz». Hiru kezka horietatik abiatuta eta horiei erantzuteko sortu dute Geruzak. Eusko Jaurlaritzako Hizkuntza Politikarako sailari esker egin dute aurrera proiektuarekin.

Agirreren arabera, argi zuten egitasmoa gazteekin egin behar zutela. «Gazteak hizketan jartzea erabaki genuen». Gazteak euren ideiak partekatzen, harilkatzen, osatzen azalduko dira dokumentaletan, «elkarren aurrean biluziz eta elkar jantziz». Hamar gazte dira lehen sei dokumentaletako protagonista nagusiak. «Elkarrizketan jarri ditugu, elkarrekin hitz egin dezaten. Gazteek euskaratik pasatu ditzatela garrantzitsuak, beharrezkoak eta zer esana duten gai horiek». Atal bakoitza gai bati eskainia dago. Desira da lehen mintzagaia, eta ondotik iritsiko dira sormena, askatasuna, boterea, ondo bizitzea eta taldetasuna. Egitasmoko sustatzaileek azaldu dute lanen publiko espezifikoa gazteak direla, baina gazteak ez direnentzat ere zuzenduak daudela. «Edonork ikus eta erabil ditzake».

Elkar argitaletxeko ordezkari Alaitz Aizpuruk azaldu duenez, dokumental bakoitzeko gaia ertz desberdinetatik landuko dute. «Euskal Herriko errealitate soziolinguistiko, kultural eta politiko desberdinetako gazteak ageri dira, atal bakoitzean bost gazte». Oraingoz, sei dokumental egin dituzte —Lander Garro idazle eta zinemagileak zuzendu ditu—, eta datorren urtean beste hiru egingo dituzte.

Gazteen elkarrizketen osagarri, Markos Zapirain eta Shukare Otero adituen irakurketak ematen dio forma dokumental bakoitzari. Egitasmoaren logoa, beste alde batetik, Txakur Gorria kolektiboak sortu du.

Gainera, Geruzak.eus webgunean beste osagai lagungarri batzuk egongo dira, bereziki hezkuntzan eta aisialdi taldeetan erabili ahalko dituztenak. Aizpuruk iragarri zuenez, gaikako kaiera batzuk osatu dituzte —hezkuntza zentroetan baliagarri izan daitezke gaiak lantzeko—. Halaber, kultur transmisioa indartzeko xedez, kultur diziplina desberdinetako adituen erreferentziak gaineratuko dituzte —ikus-entzunezko gaiei lotuak—. Oraingoz, literatura, musika, artea, bertsolaritza eta dantza arloetako erreferentziak emango dituzte adituek. Asmoa dute etorkizunean antzerkia, pentsamendua eta feminismoarekin ere osatzea.

Ikus-entzunezkoak tantaka joango dira publiko egiten webgunean —landu nahi dituztenek, hala ere, pasahitza eskatu ahalko diete arduradunei—. Lehen ikus-entzunezkoaren estreinaldia Donostian egingo dute, hilaren 19an; bigarrena Tuteran (Nafarroa) egingo dute azaroko bigarren hamabostaldian; eta hirugarrena, abenduaren 9an, Durangoko Azokan (Bizkaia).

Miren Dobaran Eusko Jaurlaritzako Hizkuntza Politikarako sailburuordeak esan du euskaratik sortutako «kalitatezko» ikus-entzunezkoak direla Geruza egitasmokoak. «Hizkuntza politikaren zehar lerroko gaiekin bat egiten dute lanek: feminismoa, soziolinguistika, iritzi kritikoa... eta gazteekin osatuak».


'Petitxou'

Bidaia luze batetik etorri berri, Europako zirkuetan parte hartzetik, Gari, Montxo eta Joselontxo prestaketetan ari dira pistan azaldu eta beraien "Ikuskizun handia" eskaintzeko prest! Baina, zer gertatzen da? Emanaldia egiteko behar diren tramankulu, maleta eta kutxak ez dira oraindik iritsi! Zapata handiak, sudur gorriak, saxofoia, tronpeta, tuba... falta dira! Zer egin orain? Ikusleak zain daude, eta ikuskizunak hasi egin behar du!

Gari, Montxo eta Joselontxo pailazoek (Tutik Clowns) musikaz, magiaz eta umorez beteriko esketxez beteko dute eszenatokia, familiei eta batez ere haurrei zuzendutako ikuskizun dibertigarri honetan. Taldearen 25 urteak ospatzeko ekoitzitako ikuskizun berezia!


Bilboko Udaltzaingoak botiloi masibo bat desegin du Casilda Iturrizar parkean

ETBk grabatutako irudietan ehunka gazte ikusi daitezke bilduta Bilboko Casilda Iturrizar parkean. Bildutakoen kopurua ikusita, udaltzainek bertatik alde egiteko eskatu zieten.

Bilboko udaltzainek hiriko Casilda Iturrizar Parkean esku hartu behar izan dute igande goizaldean, bertan egiten ari ziren botiloi masibo bat desegiteko.

Bilboko Udaleko iturriek jakitera eman dutenez, inguruko bizilagunen abisua jaso ondoren joan ziren udaltzainak parkera, hainbat gazte parkean edaten ari zirela ohartaraziz.

Bildutakoen kopurua ikusita, udaltzainek bertatik alde egiteko eskatu zieten.

Istiluren bat ere izan zen eta udaltzain batek lesio bat izan zuen sorbaldan, aipatutako iturrien arabera.

Goizeko zazpiak aldera ingurua hutsik geratu da, eta garbiketarako taldeak sartu dira parkean eta botiloiaren ondoren geratu diren hondakin guztiak jasotzeko.

Gaur goizaldean gertatutakoaren berri izan ostean, Juan Mari Aburto Bilboko alkateak bere sare sozialetan zabaldutako mezu batean adierazi duenez, "lotsa" sentitzen du "parkean gauean izandako gertakariengatik".


Atx konpainiak Donostia Antzerki saria jaso du Viktoria Eugenia antzokian eginiko ekitaldian

'7ak bat' antzezlana antzerki konpainia profesional batek euskaraz eta helduentzat iaz taularatutako antzezlanik onena izan zen, epaimahaiaren ustez. Martxoaren 27an jaso behar zuten saria, baina konfinamenduak galarazi zuen.

Azkenean, bai. Antzerki munduak konfinamendu neurrien eraginez jasotako kolpea gaindituko duenaren erakusgarri izan daiteke astearte iluntzean Donostiako Viktoria Eugenia antzokian gertaturikoa. Atx konpainiak XX. Donostia Antzerki saria jaso du, 7ak bat antzezlanarengatik. Otsailean zabaldu zuen erabakia epaimahaiak, eta martxoaren 27an egin behar zuten ekitaldia. Azkenean, koronabirusak eragindako egoera tartean, sei hilabete geroago heldu da saria antzerkigileen eskuetara.

Taldeak 12.000 euro eta Amable Ariasen artelan bat jaso ditu. Ekitaldiaren ondoren, antzezlana taularatu dute.

Zazpi bekatu kapitalen ideian oinarritzen da lan saritua, eta, epaimahaiaren arabera, gizakiaren gaiztakeriari buruzko «satira ausart, fresko eta dibertigarria» da. Elkarlanean sorturiko lana da, eta horrek sinesgarritasuna eta indarra ematen dio, epaileen aburuz. Iñigo Aranburuk (Euskal Aktoreen Batasuna), Maider Galarzak (EHAZE), Frank Suarezek (Euskal Kultur Erakundea), Arantxa Moñuxek (AISGE), Arantzazu Fernandezek (antzerki kritikaria) eta Harri Belokik nahiz Edurne Soraluzek (publikoaren ordezkariak) osatu zuten epaimahaia. Minimalista da 7ak bat, agertokian ez du baliabide edo apaingarri handirik jartzen, eta, halere, lortu egiten du ikuslea istorioan sartzea.

«Nondik dator gizakiaren gaiztakeria? Berezkoa da? Ekidinezina da?». Halako galderei erantzun nahi die antzezlanak. «Satira feminista» gisa definitu du konpainiak. Bekatuaren ideia hartzen dute pertsonaiek, eta Frankenstein doktoreak bezala, zazpi atalekin, «munstro» bat sortzen dute. «Guztiok alfonbra azpian ezkutatu ohi duguna, agerian geratuko da».

Esti Villa, Aiora Sedano eta Mirian K. Martxante aktoreek antzezten dute istorioa.

Hurrengoan, urriaren 23an ikusi ahalko da Pasaiako Umorezko Antzerki Jardunaldietan (Gipuzkoa). Bilbon taularatuko dute azaroaren 25ean, Bizkaia Aretoan, eta, hiru egun geroago, Barakaldo Antzokian (Bizkaia).


Elkar+ekin Dantzan! egitasmoa egingo dute igande eguerdian

Euskal Herriko ehunka herritan bezala, Martxa baten lehen notak abestiaren erritmora egingo dute dantzan Musika Plazan, elkarteen eta boluntarioen lana aitortzeko.

EIBE Elkarteen Ikerketa eta Berrikuntzarako Ekosistemak Elkar+ekin Dantzan! egitasmoa jarri du martxan, elkarteen eta boluntarioen lana aitortzeko. Dantzaren bidez, boluntarioak zaindu eta formatu behar direla aldarrikatu nahi du, eta, bidez batez, komunitateko ekintzetan herritarren parte hartzea sustatu.

Horretarako, martxoaren 20an, igande honetan, Euskal Herri osoko ehunka herritan edonork dantzatzeko moduko dantza bat egingo dute. Zarautzen ere jarri dute hitzordua: 12:00etan izango da, Musika Plazan.

Dantzaren inguruan aritzen diren herriko hainbat lagun bat egin zuten egitasmoarekin, eta ekintza Zarautzen antolatzeari ekin zioten. EIBEk hiru dantza proposamen aurkeztu zituen bere web orrian, bideo-tutorial eta guzti, baina zarauztarrek koreografia proioa sortu dute. Hori bai, igandean, guztiek Mikel Laboaren Martxa baten lehen notak abestiaren erritmora egingo dute dantzan.

Dantzariek hainbat bidelagun izango dituzte eguerdian Musika Plazan, zuzeneko musika eskainiko dutenak. Alde batetik, Arranoko gitarra eskolako ikasleak, eta bestetik, Montetxio Koruko kideak.


Heriotzak zerora murrizteko bide segurtasun plana prestatzen ari da Eusko Jaurlaritza

2030erako hildakoen eta larri zauritutakoen kopurua erdira jaistea eta 2050erako heriotzarik ez izatea lortu nahi du Eusko Jaurlaritzak.

Eusko Jaurlaritza 2021-2025 aldirako Bide Segurtasunerako Plan Estrategiko berria prestatzen ari dela iragarri du Josu Erkoreka lehendakariorde eta Segurtasun sailburuak. Helburua bikoitza da: 2030erako trafiko istripuetan hildakoen eta larri zauritutakoen kopurua erdira jaistea eta 2050erako heriotzarik ez izatea (Zero Biktima Ikuspegia izenez ezagutzen den helburua).

Lehenengo lehendakariorde eta Segurtasun saileko sailburuak inauguratu du gaur goizean Bilbon egin den "Bide-segurtasuna Euskadin, Garapen Iraunkorrerako 2030erako Helburua" trafikoko jardunaldi teknikoa. Ekitaldi horren baitan iragarri duenez, Eusko Jaurlaritza 2021-2025 aldirako Bide Segurtasunerako Plan Estrategiko berria osatzen ari da.

Bere hitzaldian berretsi duenez, Eusko Jaurlaritzak bat egiten du NBEren "2030 Agenda" deiturikoaren helburuekin, baitan trafikoaren alorrean ere: trafiko istripuetan hildako eta zauritutako pertsonen kopurua erdira jaistea eta 2050erako zero biktimara iristea (Zero Biktima Ikuspegia izenez ezagutzen den helburua).

Gaineratu duenez, bi konpromiso edo helburu horiek zuzenduko dute Eusko Jaurlaritzak datozen urteotan trafikoaren arloan egingo duen planifikazio eta jarduketa osoa.

2021-2025 aldirako Bide Segurtasunerako Plan Estrategiko berria datorren martxoan onartuko du Gobernu Kontseiluak.

"Bide segurtasuna Euskadin, Garapen Iraunkorrerako 2030erako Helburua" trafikoko jardunaldi teknikoan nazioarteko adituek parte hartu dute, eta mugikortasun iraunkorrari buruz hitz egin dute, Istripuka murrizte aldera euren esperientziak azaldu dituzte eta bide segurtasunean "Zero Biktima Ikuspegia" lortzeko politika globalak partekatu dituzte.

Azken urteetako eboluzioa

Azken 20 urte hauetan nabarmen egin dute behera Euskadin trafiko istripuen ondorioz hildako pertsonen kopurua.

2000. urtean 218 pertsona hil ziren, 2010ean, 67; 2019an, 50; eta 2020an, azaroaren 30era arte, 36.


Zer da politikari batek kanpainan zaindu beharrekoa?

Irudia, janzkera, mezua, proposamenak... Hainbat gauza izan behar dituzte kontuan hautagaiek hauteskunde kanpaina batean. Aner Ansorena aholkulariarekin aztertu ditugu.


"Laudioko mendi-mazelak egonkortzeko lanak erritmo onean doaz"

33.192,65 euroko aurrekontuarekin, Ellakuritik Larrañora igotzeko desnibela eta Manzanal auzoan dagoen 60 metro koadroko eremua finkatzen ari dira.

Laudioko Udalak asteak daramatza udalerriko zenbait hegal egonkortzeko lanean, esku-hartze bat behar baitzuten ainguraketa-egituren bidez, bihurdura hirukoitzeko sare bat finkatzeko eta egonkortzeko, eta, ondoren, lursailaren arroka-geruza lotzeko, Larreako Arraño mendira igotzeko errepidera harriak eta harri solteak erortzea saihesteko, eta horrek kalte materialak eragiteko eta eragiteko arriskua dakar.

Hain zuzen ere, lurra geruzatan eratuta zegoenez, Ellakuritik Arraño mendirako sarbidea ematen duen errepidea eraiki zenez, geruza horiek hautsi egin ziren, eta, ondorioz, denborarekin eta klimatologiaren arabera, harri zati solte batzuk irristatu egin ziren. Joseba Amondo Zerbitzu eta auzoetako zinegotziak ohartarazi duenez, "Elementu hauek, batzuk neurri handikoak, galtzadara erortzen dira batzuetan, errepidea moztuta, eta, ondorioz, arriskua dago ibilgailuentzat eta bertatik doazen oinezkoentzat".

Errepidea zabaltzeko lanak egin zirenean, harri-lubeta, eta ura biltzeko areka bat sortu zen, bide-zoruraino lur-zerrenda txiki bat uzteaz gain, galtzada balizko harri-jausietatik babesteko moduko hesia bermatzeko. "Hala ere, mendi-mazelaren mozketak gora egin du urtez urte, eta babes-sistema horrek ez du funtzionatzen, arrokak erortzen diren garaieraren ondorioz, duela urte batzuk sortutako segurtasun-zerrenda gainditzen dutelako; ondorioz, askatzen diren zatiak zuzenean lur irmoaren gainean erortzen dira", adierazi du Amondok.

Segurtasuna bermatzea

Aurreikusitako obra-jarduketen helburua honako neurri hauek ezartzea da: Arraño mendira igotzeko errepidean, A-3632 errepideko bidegurutzean, Okondorako irteeran, ipar-ekialdeko hegalean, 650 metroko distantziara, dauden ezpondak egonkortzea eta babestea. Jarduketa goiko aldean dago zehaztuta, hain zuzen ere goiko habe-horma ainguratuaren gainetik eta lur-erauzketaren gailurreraino.

Zinegotziak azaldu duenez, "Jarduera honi esker, epe luzerako egonkortasuna eta bidearen segurtasuna bermatu ahal izango dira, eremu horretan gerta daitezkeen lur-jausien aurrean. Horrela, hori bermatu ahal izateko, proiektua ezpondak egonkortzeko sistema malgu bat gauzatzean datza, sarez osatua, bulonadarekin konbinatzeko".

Mendi-mazela El Manzanalen

Egiten ari diren esku-hartzeen artean, intentsitate txikiko lur-jausiak dituen mendi-hegal bat dago Manzanal auzoan, 6. zenbakiaren parean. 60 m² inguruko lursaila da, El Manzanal auzunea osatzen duten familia anitzeko etxeen multzoak dituen lehen trasteleku-garajeen blokearen atzean dagoena. "Harrizko lur-jausi txikien arazoa konpontzeko, ezponda egonkortzen ari dira, bihurdura hirukoitzeko sare bat erabiliz eta kable bidez trabatuz", amaitu du Joseba Amondok.


'Teleberri'-k azken hemeretzi urteetako daturik onenak lortu ditu

ETB2ko 15:00etako albistegiak %37,3ko ikusle kuota bereganatu zuen abenduaren 10ean


Peru eta otsoa

Sergéi Prokófiev musikari ukraniarrak 1936an konposatu zuen PERU ETA OTSOA ipuin musikatua. Prokófieven ideia musika sinfonikoa haurrei modu dibertigarri batean hurbiltzea zen eta honela egin zituen konposizio musikatua eta ipuinaren moldaketa ere. Ipuin errusiar klasiko honen pertsonaiak hartu zituen eta bakoitzari orkestrako instrumentu bat egokitu zion errepresentazio modura.

Honela, Peru, orkestrako hari-instrumentuen bidez azalduko zaigu. Peruren laguna, txori txikia, zeharkako txirula izango da, zoritxarreko ahatea oboea, katu zuhurra klarinete goxoa, aitona, beti marmarrean fagota, basoan bizi den otso handi grisa tronpak, eta azkenik, basoan dabiltzan ehiztariak, tinbalak eta bonboa. Eszenatokian zuhaitz eder bat eta gramofono baten laguntzarekin ipuina kontatuko diguten bi pertsonai xelebre.

Peru eta Otsoa, haurrentzako ipuin sinfonikoen jatorria, atenporala eta haurrentzat egin den sinfonia garrantzitsuena, oraingoan DIDAU antzerki faktoriaren bertsio berezian.

Familiarteko antzerki ikuskizuna.

Sarrerak turismo bulegoan salgai, 3 euroan; 2 euroan Gazte Txartelarekin edo Aita Mari lagun izanda.


Ukrainara bidaltzeko elikagai eta bestelako produktuen bilketa antolatu dute Basaurin

Ukrainara bidaltzeko elikagaiak eta behar-beharrezkoak diren produktuak jasoko dituzte Basaurin. Zehazki, arropa termikoa, medikamentuak, higiene pertsonalarentzako produktuak, elikagaiak, linternak, lo-zakuak edota bateria eramangarriak jasoko dituzte herriko zortzi leku publikotan: Ibaigane Kultur Etxean, Basozelai Gizarte Etxean, Kareaga Gizarte Etxean, San Migeleko Kultur Etxean, Pozokoetxe Kultur Etxean, Arizko Dorretxean, Marienean eta Artunduaga kiroldegian. Produktuak jasotzeko epea zabalik dago martxoaren 11ra arte.

“Ukrainako herriari laguntzeko deia egin die Udalak basauritarrei, ahal duten neurrian”, diote udal ordezkariek. Udalarekin batera Janabide eta udalerriko beste elkarte eta kolektibo daude lanean. “Elkarteren batek kolaboratzaile gisa ekimenarekin bat egin nahi badu, Janabiderekin harremanetan jar daiteke 688 646 634 telefono zenbakian”, diote. Babes Zibila arduratuko da produktuak Ucrania-Euskadi elkartera eramateaz.

Produktu eta elikagai motak

Basaurin jasoko dituzten produktuak eta elikagaiak:

Arropa termikoa egoera onean:

Eskularruak, galtzerdiak, termikoak, bufandak, txanoak, polarrak, galtza elastikoak, lumatxak, anorakak

Botikak:

Lehen sorospenetarako botikinak, bendak, gazak, esparatrapua, benda autoitsaskorrak, txaplata oftalmologikoak, aposituak, antiseptiko lokalak (klorhexidina, Betadine, ur oxigenatua)

Higiene pertsonala:

Toallatxo hezeak, kleenexak, emakumeen higienerako produktuak, pixoihalak, xaboi-pilulak, mantak, eskuoihalak, izarak

Elikagaiak:

Kontserbak, berehalako saldak, arroza, pasta, azukrea, kafea, tea, esne hautsa, barratxo energetikoak, fruitu lehorrak ontzi hermetikoetan.

Bestelakoak:

Linternak, termoak, kantinplorak, lo-zakuak, su txikiak, motxilak, bateria eramangarriak, AA eta AAA pilak, zabor-poltsak, zinta itsaskor amerikarra, babes-betaurrekoak

Entregatzeko lekuak eta ordutegiak

Basauriko zortzi leku publiko hauetan jasoko dituzte elikagaiak eta bestelako produktuak:

Ibaigane Kultur Etxea: astelehenetik ostiralera (09:00-21:00) eta larunbatetan (09:00-14:00)

Basozelai Gizarte Etxea: astelehenetik ostiralera (09:00-21:00) eta larunbatetan (09:00-14:00)

Kareaga Gizarte Etxea: astelehenetik ostiralera (09:30-13:30 eta 16:30-20:30)

San Migel Kultur Etxea: astelehenetik ostiralera (09:30-13:30 eta 16:30-20:30)

Pozokoetxe Kultur Etxea: astelehenetik ostiralera (09:30-13:30 eta 16:30-20:30)

Arizko Dorretxea: astelehenetik ostiralera (09:30-13:30 eta 16:30-20:30)

Marienea: astelehentik ostegunera (08:30-20:00) eta ostiraletan (08:30-14:30)

Artunduaga kiroldegia: astelehenetik ostiralera (08:00-22:00), larunbatetan eta igandetan (09:00-14:00 eta 16:00-20:00)


Jakoba Errekondo Arantzan izanen da apirilaren 1ean


"Kalitatezko produktua da BioBizirena, denboran iraungo duena"

Mototsekoak, zaku termikoak, giltzatakoak, poltsa berrerabilgarriak, ogi poltsak, poltsak, txupetea eta mugikorra eramateko zintak zein makillajea kentzeko toallatxoak. Lucía Garcíak eta Mariaje Fernándezek oihalezko hainbat osagarri egiten dute, BioBizi izenpean.

Zelan sorturiko proiektua da BioBizi?

Lucía: Urteak dira amak zaku termikoak josten dituela; gari haziak eta izpiliku lore sikuak dituzte barruan. Horregaz hasi ginen, eta osagarri gehiago sortzen joan gara.

Mariaje: Orain hamar bat urte hasi nintzen zaku termikoak josten. Familiakoei eta lagunei oparitzeko hasieran, eta, gero, zenbait dendatan salgai ipintzen hasi nintzen. Dena dela, hobby modura hasi nintzen.

Zaletasuna ofizio bihurtu duzue, beraz.

Lucía: Bai. Gaur egun, BioBizi proiektua gure lanbide nagusi bihurtu da. Ez da hobby soila.

Kontsumo arduratsua bultzatzea duzue helburu. Premisa horregaz lan egiten duzue, oihal jasangarriekin.

Lucía: Enkarguz lan egiten dugu, baina stock txiki bat ere badugu azoketarako. Arduraz kontsumitzen ahalegintzen gara eta bezeroei ere mezu hori helarazten diegu.

Mariaje: Guk sorturiko osagarriak denbora luzean erabiltzekoak dira, oihal organikoekin egindakoak; eta poltsa berrerabilgarriak plastiko birziklatuagaz. Planeta zaindu behar dugu. Tokiko proiektu bat da gurea, zero kilometro kontzeptuan oinarriturikoa, eta aurre egin ahal diogun neurrian joango da hazten.

Eskuz egindakoaren balioa berreskuratzeko konpromisoa hartu duzue.

Lucía: Produktu bakoitza esklusiboa da, eskuz egindakoa. Estanpatuak diseinatzaile grafiko batek egindakoak dira, BioBizirentzat propio. Gainera, lan bakoitzari behar duen denbora ematea beharrezkoa dela uste dugu. Kalitatezko produktua da gurea, denboran iraungo duena. Modaren menpeko ez dena eta oso erabilgarria.

Mariaje: Gehienetan ez da baloratzen eskuz egindako lana. Osagarri bakoitza banan-banan egiten dugu, eta, zerbait txarto badago, desegin eta berriro hasten gara.

Beti izan duzue joskintzarako grina?

Mariaje: Ez dut inoiz jostun modura jardun, baina beti gustatu izan zait jostea. Amari 14 urtegaz esan nion josten ikasi gura nuela. Amamak arropa josten zuen, berarentzat zein ingurukoentzat, eta nik ere badut grina hori. Luciari ere harra sartzen ahalegindu naiz.

Lucía: Urte bi dira josten hasi nintzela. Amak irakatsi dit dakidana.

Ama-alabak izanik, elkarregaz lan egitea berezia da?

Mariaje: Bai, hala da. Gainera, ondo konpontzen gara.

Lucía: Elkar ondo ulertu dugu beti. Konfiantza handia dugu geure artean.

Zein produktu da arrakastatsuena?

Lucía: Zaku termikoak. Makillajea kentzeko toallatxoek ere harrera ona dute, harridura sortzen dute.

Mariaje: Aitita-amamek txupetea eramateko zintak erosten dituzte.

Zein da aurrera begirako erronka?

Lucía: Ez dugu anbizio handirik. Helburua berdina da hasieratik, hobetzen joatea, proiektua sendotzea. Bezeroek produktua ikusi eta ikutu gura dute, eta azoketara joatea ere garrantzitsua da guretzat.


Athletic – Chivas partida, zuzenean eitb.eus eta ETB2n, abenduaren 11n

Zuri-gorriak eta Mexikoko taldea Gernikako Arbola Saria lagunartekoan lehiatuko dira San Mamesen, abenduko bigarren igandean. Norgehiagoka 19:00etan hasiko da, eta zuzenean eskainiko dute eitb.eus-ek eta ETB2k.

Athleticek eta Chivasek lagunarteko neurketa jokatuko dute abenduaren 11n, 19:00etan, San Mamesen. Partida zuzenean eskainiko dute eitb.eus-ek eta ETB2k. Norgehiagoka ETBren bigarren katean emango den arren, euskarazko kontaketa izango du.

Talde zuri-gorriaren 125. urteurrena ospatzeko ekitaldien barnean antolatzen da Gernikako Arbola Saria izenpeko lagunartekoa. Horretarako, aurkari berezia hautatu du Athleticek: Guadalajarako Chivas Rayadas. Talde mexikarrak ehun urte baino gehiago ditu, eta futbolari mexikarrekin bakarrik jokatzen du.

Norgehiagokak itzuliko partida ere izango du, 2023ko uztailaren 16an jokatuko dena Guadalajaran (Mexiko). Bigarren norgehiagoka ere, EITB Mediak eskainiko du.

Igandeko norgehiagoka prestaketa moduan erabiliko du Ernesto Valverdek zuzentzen duen taldeak; izan ere, Qatarko Munduko Txapelketa amaitu eta berehala txapelketa ofizialei ekingo baitie. Hala, abenduaren 20an, Errege Kopako bigarren kanporaketa jokatuko du Sestaoren aurka.


‘Oarso’ aldizkaria elikatzeko aukera, zabalik

Uztailean, Madalen Jaiak baino lehentxeago argitaratuko den 2023ko Oarso aldizkarirako artikuluak eta ekarpenak bidaltzeko aukera zabalik dagoela jakinarazi dute Errenteriako Udalak eta urtekariaren erredakzio batzordeak. Horiek maiatzaren 15era arteko epean bidali behar dira. Hala, gaiaz informazio gehiago nahi dutenentzat, bi telefono zenbaki eta posta elektroniko helbidea prestatu dituzte (behekoak dira). Bide horietatik jakin dezakete interesdunek euren ekarpenak nola bidali.

Argibideak jasotzeko bideak:

Telefonoz: 943 44 96 10 edo 943 44 96 26 (astelehenetik ostiralera, 08:00etatik 14:00etara.

Posta elektronikoz: Oarso aldizkariaren helbidera (klik egin hemen).

Oarso zabalik dago parte hartu nahi duen pertsona ororentzat, idazkiak edo lan grafikoak aurkez daitezkeelarik. Bidal daitezkeen gaien aldetik ez da mugarik, baina urtekariko erredakzioko kideek oroitarazi dute bertan lantzen dituzten ohiko gaiak oroitzen, ospakizunen, pertsonaia ospetsuen edo azken urtean aintzat hartu direnenak, edo herrian izan diren gertaeren gainekoak behar dutela izan. Dena dela, arauen zerrenda badu argitalpenak. Hemen klik eginda oso-osoa ikus daiteke (PDF artxiboa jaitsiko da).


"Filmaren inguruan hausnartuko dugu; filmak ikusten ikasteko modu bat"

Jone Rubio Mazkiaran altsasuarrak Sakanako Mankomunitateko Berdintasun zerbitzuak antolatutako 'Españolas en Paris' zineforumean parte hartuko du Maialen Galarza Izagirrerekin eta Mikel Claver Herrerarekin batera gaur, 17:00etan, Urdiaingo auzoan.


Artziniega, bitxikeria eta historiaren "hiriko atea"

Lurpeko upategiak, kartzela edota tranbia dira Artzinigako "historia ezkutuak". Aintzinako azokak bihurtu du azken urteetan Alde Zaharra kanpotarrentzat erakargarri. Hala ere, hiru kaleren barruan historia eta bitxikeria andana gordetzen da.

Alfonso X.ak, Jakintsuak, eman zion aitortza 1272. urtean Artziniega herriari. Orduan hasi zen Artziniegako historia idatzia, Alberto Gutierrez-Barquinen aburuz. "Hala ere, lehenago jendea bizi zen. Erromatarren harri batzuk aurkitu zituzten, eta Erreteseko koba batean 'Brontzezko alabak'", azaldu du. XV. mendetik gaur arte Alde Zaharraren itxura berdina izan da, jakin duenez. Almendra itxura du egiturak, eta hiru kalez osatua dago: Barrenkale, Artekale eta Goienkale. Urteak daramatza Gutierrez-Barquinek herriko historia biltzen, ikertzeko zaletasuna familiarengandik baitatorkio: "Amonak bere lehengusua gerran hil zela esan zidan". Mauthausenen (Austrian) hil zutela jakin zuen gerora. "Horrela hasi nintzen artxiboetan ikertzen".

Harresitutako herria

Gutierrez-Barquinen hitzetan, garaiko idazleek herria harresituta zegoela idatzi zuten, eta bi ate zituela. "Hiriko atea" da ezagunena, Barrenkalerekin muga egiten duena. XIX. mendean, "harresiak ez zirenean behar, udalak lur-sailak herritarrei utzi zizkien baratzak eta beste egiteko. Hor ronda bat zegoela jakin dugu pleito baten bidez, gauez ateak ixten zirela jartzen du agirian. Udaletxean daude adibide horiek".

Historiari bisita

"Hiriko Atea" eta pareko aldapa igarota, Ortiz de Molinillo dorrea da Artziniegako eraikinik esanguratsuena, Gutierrez-Barquinen iritziz. 1593. urtean eraiki zuten, atearen goiko partean ikus daitekeenez. Soxogutikoa zen sendia.Hango dorrea erre zitzaienean etorri ziren Artziniegara, eta gaur egun zutik dagoena eraiki". Aiarako dorrea izan zen aurrez, "Artziniega independizatu arte Aiarako jauntxoena baitzen". Aiarako defentsa dorrearekiko bi teoria daude, ordea: "Batzuek Goiko plazan zegoela diote, merkatuaren parean; eta, besteek hemen".

Goiko plazan merkatua zen ezaguna. Asteazken eta igandetan izaten zuten hitzordua: "Elizak igandeetakoa kendu nahi zuen, baina Artziniegak 'pribilegio erreala' zuen, eta horregatik mantendu ahal izan zen". Burgoseko Mena haranetik ere bertaratzen zen jendea. "Bitxikeria gisa, Goiko plazako paretetan ganadua lotzeko elementuak daude".

Udaletxean kartzela

Gerra garaian, bando guztietako kideak egon ziren Artzinegan, Gutierrez-Barquinen aburuz. Horren lekuko da egungo "udaletxe zaharra", 1864. urtean kartzela izateko eraikia. "Ospitala, okindegia eta erabilera anitzeko aretoa bota zituzten eta horien harriekin harresia indartu". Udalak Diputazioari eskatu zion dirua horretarako. "Udaletxea kartzelari esker egin zuten", dio. Aguazila bizi zen bertan.

Goiko plaza atzean utzita, egun mojak dauden eraikina dago. Monteano eta Oribe Salazarrek eratu zuten, baina hiltzean elizari eman zioten, alaba-semerik ez zutelako: "Dorrea izan zen, baina diru asko zutenez elizari eman zioten, eta konbentu bihurtu zuten". Ateko armarrietan Monteano eta Oribe Salazarren harrizko karikaturak ikusi daitezke, "hori diote, baina ez dago konprobatuta".

Gertakari garrantzitsuen lekuko izan da, ordea, etxea: "Karlos V.a -errege izan nahi zuena- bost egunez egon zen Artziniegan. Luxu guztiak eman zizkioten baina, diotenez, hemen galdu zuen lehen gerra, Artziniegako proklamagatik. Antza, ez zen diskurtso motibagarria izan, eta aginte-mandoetan euskaldunen ordez gaztelarrak hasi zen jartzen. Hor hasi zen gainbehera. Ez zen bataila bat izan, baina sozialki asko galdu zuten". Gerra Karlistaren ondoren heldu zen "modernitatea" herrira. Hargatik, kaleen izendapenak aldatzen hasi ziren, Correos kalearena kasu.

47 armarridun herria

Jauregi-etxez josia dago Artziniega. 47 armarri daude etxe, dorre eta elizetan. Ribacoaren etxekoa da, baina, politena, Gutierrez-Martineze nustez: "Jende asko Amerikara joan zen dirua egitera, eta gero berriz itzultzen ziren". Herritarra izatea, baina, ez zen horren erraza: "Medikuak eta abar ere botatzen zituzten. Arbasoak bertakoak zituztela frogatu behar zuten agiriekin aitortza lortzeko, zuhaitz genealogikoarekin batik bat".

Bengoa dorrea da Artziniegako eraikin zaharrena, XV. mendekoa. Elizarako bidea jarraituta, aldiz, eskola zaharra dago. Mutilena zen ikastetxea, neskentzat beste bat zegoen -espazio alokatua- baina ez dira garai berekoak. Emakumeen eskola sortzeko lehiaketa bideratu zuten, eta Ursula Largatxa Soxogutiarrak irabazi zuen. "Ursularen soldata mutilen eskolakoena baino 3 aldiz txikiagoa zen, eta protesta egin zuen. Ez zioten arrazoia eman, baina lan-saria igo zioten". Dena den, ikasgaiak ez ziren berdinak eskoletan, "neskei joskintza irakasten zieten". Orain, liburutegia eta eguneko zentroa daude eskola ohiaren tokian.

Bitxikeriz jositako eliza

Elizak ere badu bere historia. Nuestra Señora de la Asuncion eliza zen, 1954. urtera arte: "Urte horretan Arteko Ama Birjina izendatu zuten, eta hortik aurrera jaiak irailean hasi ziren egiten. Nolabaiteko konpentsazio bategatik izendatu zuten. Izan ere, 1812an Arabako patroi-orde aitortu zuten, San Prudentziorekin batera". Gerora, ordea, titulu hori Estibalitzi eman zioten. Horregatik, agureek herriko jaiak abuztuan zirela diote. Artziniegako patroia mendeetan zehar Andra Mari izan da".

Kanpaidorreak ere badu mamia. Ekaitza zetorrenean ere jotzen ziren kanpaiak, konjuruekin batera, kalteak usatzeko: "Errepublika garaian goizeko hiruretan jo behar izan zuen abisua kanpai-joleak, eta behin sekulako beldurra pasa zuen. Horregatik, apaizarengana joan zen biharamunean kexaka, horrenbeste sinesten bazuen hurrengoan bera joan zedila kanpaia jotzera esanez. Kalapita ederra sortu zen, inguruko kanpaijoleekin hitz egin baitzuen kanpai-joleak, eta sektoreko lehen greba izan zela esaten zuen".

Pasadizoak alboratuta, elizak artea ere gordetzen du bere barruan. Izan ere, Artziniegako margolariek pintatutakoak dira arkupeak: "Gazapoak dituzte. San Migelek, esaterako, garagardoa du eskutan, eta beste santu batek telefono mugikorra dauka. Nik bisita gidatuak egiten nituenean beti planteatzen nuen jolas bezala". Elizaren azken zatia, berriz, lehenbiziko udaletxea izandakoa da. Hargatik azpimarratzen du Gutierrez-Barquinek hiru udaletxe izan dituela Artziniegak, "eta hirurak existitzen dira oraindik, zutik daude".

Arabako tranbia bakarra

Arabako tranbia bakarra izan zuen Artziniegak, 1900 aldean: "Soduperaino zihoan. Euskal Herriko lurrun tranbia bakarra zen, gainera. Artziniegako aldapan irauli egiten zen, ordea, eta behin emakume bat hil zen, eta horren ondorioz itxi zuten".

Bestalde, lurrazpiko upategiak ere begista litezke Alde Zaharreko eraikinetako batean. "Gerra garaian bonbardatua izan zen Artziniega. Eusko Jaurlaritzako ingeniari batek lurpeko upategia ikusi eta barne errefugio bihurtu zuten, herrian bandoa zabalduta. Kanpaia jotzen zutenean babestera etortzen ziren hona".

Mahastiek indar handia izan dute historian zehar herrian. Horren adibide da 1600. urte inguruan 50 puntu eman izana mahastiak babesteko, "eta sagardoa egitea zein ekartzea debekatu zuten ordenantzan". Historiazalearen hitzetan, Arabar Errioxan baino lehenago ekin zioten Artziniegan txakolina ekoizteari, idatzizko erreferentziei erreparatuz gero: "864. urtean dokumentatua dago Erretes Tuteran. Horrek ez du esan nahi beste toki batzuetan lehenago egiten ez zutenik, jasoa ez dagoela baizik".

Edozelan ere, Fraguatarren sutegia du Gutierrez Martinezek txoko kuttunenetako bat. Bertan bukatu ohi ditu bisita gidatuak, "hemen hasten delako aro berria". Izan ere, gurdientzat gurpilak egiten zituzten, XX. mende erdialdean karroekin bidaiatzea debekatu zuten arte. Ordutik aurrera, tresneriaren biltoki eta lehengo bizimoduaren erakusle bihurtu dute gunea, Artea elkartearen laguntzarekin: "Tresneria kendu eta sutegia bere garaian zegoen moduan aurkitu -eta utzi- zuten. Gainera, orain, errementariaren lana nolakoa zen erakusten dute igandero".

Alabaina, ezbairik gabe historia baino bizimodua ezagutu nahi duenarentzat, ezinbestekoa da Artziniega Museoa bisitatzea. Herriko boluntarioei esker, aintzinako ogibideak eta tresneria pilatu dituzte bertan, herriak historia eta bizitza dituenaren erakusle.


Altsasuko duatloiaren hamabigarren edizioa

Martxoaren 18an, larunbata, jokatuko da Sakana Triatloi Taldeak antolatzen duen proba.

Sakanako Triatloi Taldeak, zenbait laguntzaile eta babesleren laguntzarekin, XII. Duatloia antolatuko du martxoaren 18an, larunbata, 15:45etik aurrera. Materialaren kontrola 14:30etik 15:30era eginen da. Izena ematea zabalik dago rockthesport.com webgunean. Gehienez 250 parte hartzaile izanen dira. Atletek guztira 27,5 kilometro egin beharko dituzte; lehenengo bostak korrikan, 20 kilometroko bizikleta lasterketa ondoren, azken 2,5 kilometroak korrikan egiteko.

Duatletek herritik gertu osatutako ibilbideari bi itzuli eman beharko diote hasiera: Foru plazatik hilerri paretik pasako dira eta institutuen arteko bidegurutzera aterako dira korrikan. Zubeztia kaleraino igoko dira ondoren eta elizaren atzetik pasatzen den errepidetik ezkerrera joanen dira, trantsizio eremutik pasa eta bigarren itzulia hasteko.

Bigarren bueltan Foru plazan egonen den trantsizio eremura iritsiko dira parte hartzaileak eta txirrindularen sektorea hasiko da. Gartzia Ximenez kalea hartu eta NA-2410 errepidearen bidegurutzera joanen dira Olatzagutiaraino. Ezkerrera joanen dira eta Urbasara igotzen hasteko Altamirako bidegurutzean ezkerrera joanen dira. Jaitsiera amaitzean, eskuineko bidegurutzea hartukod ute NA-2410 errepidetik jarraitzeko eta Altsasurako noranzkoan jarriko dira. Altsasura sartuko dira eta Gartzia Ximenez kalea hartuta, utdaletxearen parean buelta emanen dute bigarren itzuliari ekiteko. 376ko desnibela izanen du probak.

Txirrindularekin ibilbideari bi buelta eman ondoren herritik prestatutako ibilbideari, baina kontrako norabidean, azken buelta emanen diote korrikan.


"Jendea oso pozik dago"

Bi amen ekimenez Iturmendiko astegunetako arratsaldeak eskolaz kanpoko jarduerez beteta daude. Lorena Aizpurua Unanuek eman ditu horren inguruko argibideak.


Faben Ituarte txapeldun, Cafés Baqué txapelketan

Gaur arratsaldean Cafés Baqué pilota txapelketako finalak jokatu dituzte Iurretako Kepa Arroitajauregi pilotalekuan. Gazte mailako finalean, Faben Ituarte atxondarra erraz nagusitu zaio Eneko Odriozolari: 22-3

Ituarteri dena irten zaio, mota guztietako tantoak amaitu ditu eta ez dio ezertarako aukerarik eman aurkariari. Kadete mailako finalean emozio handiagoa egon da. Daniel Sanchezek jantzi du txapela Oier Ibarluzea18-12 menderatuta. Hasieran Ibarluzea 3-11 aurreratu da markagailuan, baina Sanchezek sakea berreskuratu duenean min handia egin dio jokaldi horrekin eta partiduari buelta ematea lortu du.


Eider Iraola eta Josu Elola nagusi, Pala Txapelketa Mistoan

Monik Valor eta Egoitz Arregi izan ziren azpitxapeldunak.

Ezkerretik eskuinera Egoitz Arregi, Eider Iraola, Monik Valor eta Josu Elola. (Danbolin) Joan den asteazkenean, hilak 7, Amabirjin jaien hasierako txupinazoaren aurretik, Pala Txapelketa Mistoaren finala jokatu zuten Gurutzeko pilotalekuan. Eider Iraolak eta Josu Elolak Monik Valorren eta Egoitz Arregiren aurka jokatu zuten norgehiagoka, eta Iraola eta Elola nagusitu ziren 22 eta 15. Herritar ugari bertaratu zen finala ikustera.


Bi estropada izango dituzte Hernaniko batelek, asteburuan

Gipuzkoako Ligaren barruan, Donibane Lohitzunen ariko dira gaur, 15:30etan hasita, eta Getarian bihar.

Zita bikoitza izango du Gipuzkoako Batel Ligak, asteburu honetan; eta bietan izango dira Hernaniko Arraun Elkarteko zortzi batel, kategoria ezberdinetan.

Lapurdin jokatuko dute aurrenekoa gaur, Donibane Lohitzunen, arratsaldeko 15:30etan hasita. Urdazuri ibaian izango da estropada, izen bereko auzoaren parean hasita; eta ziabogan ez ezik, ibaiaren bihurguneetan ere maniobratu beharko dute gaurkoan. Infantilek 1.000 metroko ibilbidea osatuko dute, promesek 1.500 metrokoa, eta jubenilek eta absolutuek 2.000 metrokoa. Ziaboga bakarra egingo dute denek, baina ibaian gorago iritsiko dira helduagoak.

Bihar, berriz, Gipuzkoan lehiatuko da batel ligako bederatzigarren estropada. Goizeko 11:00etan hasiko da, Getariako portuaren kanpoaldean; eta itsaso zabalera bidean osatuko dute estropada. Gaurko berberak izango dira distantziak bihar ere, ziaboga banarekin, itsasora gehiago edo gutxiago aterata: infantilek 1.000 metro, promesek, 1.500 metro, eta jubenilek eta absolutuek 2.000 metro.

Asteburuko bi estropadak jokatuta, beste bi jardunaldi bakarrik faltako dira, Gipuzkoako Batel Liga bukatzeko. Araban izango da hurrengoa, datorren igandean, Legution. Eta Pasai San Juanen jokatuko dute azkeneko estropada, apirilaren 2an. San Juanekoa, gainera, Gipuzkoako Txapelketarako kanporaketa ere izango da, eta egun horretako onenek, hurrengo egunean izango dituzte finalak, San Juanen bertan. Horrekin bukatuko dute batel denboraldia gehienek; Euskadiko eta Espainiako txapelketetara sailkatzen ez diren guztiek, hain justu.


Gora Lagun!

Lagun Onak-ek Bigarren B Mailarako igoera faseko kanporaketako Gimnastica Torrelavegaren aurkako itzulerako partida jokatuko du larunbatean, 18:00etan. Taldeko entrenatzailea Aitor Zulaika adierazi duenez, Garmendipen 1.000 eta 2.000 zaletu bitzea da bere nahia. Uztarriak zorte onena opa dio taldeari, gora Lagun! !


Postontzi berriak jarri dituzte baserritarrentzat Abendañon

36 postontzi dira eta bizilagunek eskatuta jarri ditu udalak.

Udalak 36 buzoi berri jarri ditu Abendaño industria gunean baserrietako bizilagunek eurei zuzendutako gutunak jaso ditzaten. Bizilagunek egin diote eskaera udalari eta brigadako langileek ordezkatu dituzte aurrez zeuden postontzi zaharrak.


Iruñea zerutik begiratzeko bideoa osatu du Arkitektoen Elkargoak

Gaur, urriak 5, arkitekturaren munduko eguna da, eta ospatzeko. Arkitektoen Elkargoak zenbait jarduera antolatu ditu aste honetarako.

Arkitektura on baten garrantzia ospatzeko eta erakusteko egiten dute urtero Arkitekturaren Eguna; bereziki, 2030 agendaren irizpideei lotutako eraldaketa baten garrantziaz kontzientziatzeko. Hala adierazi du Ioar Cabodevilla arkitektoak Metropoli Forala saioan.

Urtero, arkitekturaren egunarekin eta astearekin bat eginez, bisita gidatuak antolatzen dituzte Euskal Herriko Arkitektoen Elkargoko Iruñeko egoitzan; aurten, ordea, ezinezkoa izango da halakorik antolatzea, eta horren ordez, bideo bat prestatu dute.

Elkargoaren egoitzan grabatutako irudi ikusgarriekin, bisita gidatu bat egiten dute bideoan, Iruñaren historia azalduz. Eta, hain zuzen, Ioar Cabodevilla da bideoan gida lana egiten duena.

Bideoa ez ezik, beste zenbait jarduera ere antolatu dituzte aste honetarako: Sadar futbol zelaiko lanen bisita bat, Carlos Canovas argazkilariaren XL liburuaren aurkezpena, arkitektura eskolara bisita, Foruen plazako egileei omenaldia, eta Manolo Blasco arkitektura irakaslearen hitzaldia.

Egitaraua zein bideoa, arkitektoen elkargoaren webgunean daude ikusgai.


Prebentzio neurriak gogorarazteko panelak jarri dituzte herrian zehar

COVID-19ak gure artean jarraitzen duela eta, Amasa-Villabonako Udalak segurtasun neurri eta jarraibideak ondo betetzea oso garrantzitsua dela gogorarazi du. Ildo horretan, prebentzio neurrien panel informatiboak jarri dituzte herrian zehar, eta datozen egunetan etxeetako buzoietan ere banatuko dute eskuorria. "Guztion ardura da, eta guztion osasuna dago jokoan! ", diote udaletik.


Belaunaldien sarea

Bakardade egoeran dauden adinekoekin elkartzeko espazioa ahalbidetuko dute Tolosako Inmakulada Lanbide Ikastolako Osasun Dokumentazio eta Administrazio zikloko ikasleek.

Belaunaldi ezberdinen arteko sarea elikatzen jarraitzen dute Tolosako Inmakulada Lanbide Ikastolan. Aurten, urtea amaitu baino lehen, Belaunaldien arteko sarea proiektua jarriko dute martxan Usurbilgo Lanbide Eskolako eta Tolosaldea Lanbide Heziketako Ikastetxe Intregatuarekin elkarlanean.

Proiektuaren asmoa digitalizazioak sortu dituen beharrei eta zailtasunei erantzunak ematea dela aipatu du Garazi Egiguren, Inmakulada Lanbide Ikastolako Osasun Dokumentazio eta Administrazio zikloko irakasleak. Horretarako, bi taldeetan banatu dira. «Batetik, adineko pertsonei bankuko tramiteetan eta kontu administratiboen inguruan sortzen zaizkien zalantzak argitzen arduratuko lirateke Usurbilgo eta Tolosaldeko Lanbide Heziketako Administrazio eta Finantza zikloko ikasleak, eta, bestetik, Inmakulada Lanbide Ikasatolako Osasun Dokumentazio eta Administrazio zikloko ikasleek osasunarekin zerikusia daukaten dokumentu edo gaien inguruan lagunduko liekete, izan osasun karpetak edo txosten klinikoen ulermenean», azaldu du Egigurenek.

Harremanetan jartzeko bi modu planteatuko dizkiete zerbitzua behar duten erabiltzaileei. Batetik, mugikortasun arazoak dauzkan pertsonari edo bikoteari tablet bat eskainiko zaio, «ikasleek haien zalantzak argitu eta egoera isolatuan dauden adineko pertsonekin harremanak eraikitzeko aukera izan dezaten». Oraindik aztertzen ari diren aplikazio «erraz» baten bitartez konektatuta, deiak astean behin egiteko asmoa dutela aurreikusi du irakasleak, «beti ere, erabiltzaile bakoitzaren beharraren arabera». Horretarako, hamar erabiltzaile lortu nahi dituzte.

Bestetik, bakardade egoeran dauden adineko pertsonekin elkartzeko espazioa ahalbidetu nahi dute Tolosako Inmakulada Lanbide Ikastolako B solairuan kokatuta dagoen jangelan. «Tolosako herritarrei begira oso aukera interesgarria iruditu zitzaigun, astean behin, adineko pertsonei gure ikastetxeko txoko bat irekitzea, bertan, gure ikasleekin batera topagune bat izan dezaten», adierazi du Egigurenek. Modu horretan, abendutik aurrera Osasun Dokumentazio eta Administrazio zikloko ikasleekin aurrez aurre elkartzeko aukera ere izango dute, «erabiltzaileek behar dituzten erantzunak bilatzeko eta behar duten laguntasuna eskaintzeko asmoz».

Uzturre egoitzarekin harremanetan daude dagoeneko, izan ere, Egigurenek esan bezala, «Unitate Soziala izena duen antzeko topagune bat dute bertan, eta bi ideiak bateratzea interesgarria litzakeela uste dugu». Horregatik, urri bukaeran bertara gerturatzea aurreikusten dute, «proiektua azaldu eta irisgarritasuna bermatzen saiatzeko». Horrez gain, Tolosako Gizarte Zerbitzuekin eta Mugi Tolosa ekimenarekin harremanetan jartzeko asmoa ere badute.

Fokua emakumeengan

Proiektua irekia izango den arren, fokua bakardade egoeran dauden adineko emakumeetan jarri nahi dute bereziki. «Martxan jarri genuen ikerketa eta behaketa batzuen ostean, konturatu ginen bakardadeari begira, batez ere, zaurgarritasun handiena adineko emakumeek dutela. Adineko gizonezkoek, esaterako, beraien lagun arteko sarea errazago eraikitzen dute, baina egungo gizarte antolaketa kontuan hartuta, emakumeek kulturalki ez dute saretzeko hainbesteko aukerarik eta zaurgarriago daude bakardadearen aurrean», azaldu du.

Proiektuan interesa dutenei gonbita zabaldu nahi izan die Egigurenek, «norbaitek bere burua proiektu honen parte ikusiko balu edo bere familiako kide batentzat bideragarria izango litzakeela uste badu, aukera zabaldu nahiko genuke».

Interesa duten edo informazio gehiago behar duten herritarrek Tolosako Inmakulada Lanbide Ikastolarekin jarri beharko dute harremanetan 943 67 36 29 telefono zenbakira deituta, idazkaritza@inmakuladatolosa.eus helbidera idatzita edo Tolosako Kondeaneko aldapan kokatuta dagoen ikastetxera gerturatuta. «Beraien datuak utzi ostean, ondoren beraiekin jarriko ginateke harremanetan proiektua ondo azaltzeko eta mugak, nahiak eta beharrak zehazteko», gehitu du.

Bestelako proiektuak

«Proiektua ez da hutsetik sortu, aurretik ere bakardade egoeran dauden adineko pertsonei zuzendutako beste hainbat proiektutan ere parte hartu dugu Inmakulada Lanbide Ikastolan», jakinarazi du Egigurenek.

Garazi Egiguren: «Belaunaldi desberdineko pertsonak elkar ezagutzeko aitzakia ere bada proiektua»

Horien artean hirugarren adinekoen edota mendekotasuna duten pertsonen eta haien zaintzaileen bizi-kalitatea hobetzeko helburua duen Teleadin proiektua aurkitzen da. «Telelaguntza bidez, gure ikasleek eta irakasleek plangintza bat sortzen zuten beraien behar edo nahietara egokituta; memoria ariketetatik hasi eta errehabilitazioa edo luzaketa ikastaroak antolatzen zituzten, adibidez. Jarduera ezberdinak antolatzen genituen eta gure ikasleek prozesu horretan laguntzen zieten, zuzeneko bisiten bidez. Oso esperientzia aberasgarria izan zen bai ikasle, irakasle, zein proiektuan parte hartu zuten parte hartzaile eta euren familientzat ere», gogora ekarri du Egigurenek.

Gisa horretako beste proiektu bat ere izan zuten martxan, Gizarte aktiboa izenekoa. Egigurenek azaldu bezala, «Tolosan zeuden adineko pertsonei aukera ematen genien astean behin gure ikasleekin bildu eta balorazio bat egiteko haien egoera fisikoaren inguruan. Ikasleek plangintza pertsonalizatuak egiten zizkien hauskortasun edo bizkortasun horri aurre egiteko eta indarra eta oreka trebatu zezaten. Proiektu hori egitearen aitzakia edo helburua oso indartsua zen, eta belaunaldi desberdinen arteko sarea sortu, elikatu eta elkarren artean ikastea zen horren asmoa».


Zehaztu dituzte emakumeen Kontxako sailkatze probako irteeren ordenak

Bi multzotan banatu dituzte Donostiako Estropadetan izena eman duten emakumezkoen 20 traineruak, eta Zumaia A multzoan sartuta zegoen. Gaur, irteera ordenen zozketa egin ondoren, bederatzigarren postuan aterako da, Orioren ondoren. Sailkatze proba 17:30ean hasiko da, eta ontziak minutu bateko tartearekin abiatuko dira. Saioari hasiera ematen Chapela izango da.


Kalitatezko eta doako autobus zerbitzua aldarrikatu du Kontseilu Sozialistak

Autobus zerbitzuan egin dituzten murrizketak salatu dituzte

Kontseilu sozialistak autobus zerbitzuan egin diren murrizketak salatu ditu. Azaldu dute langile klaseak "hain beharrezkoa" duen autobus zerbitzuan ordutegi murrizketa "izugarriak" eman direla, eta honek lehen egunetik "arazoak" ekarri dituela.

Arazo horiek azaldu dituzte. Kontseiluaren ustetan, hainbat egunetan erabiltzaile kopurua "asumitu ezin" ibili direla jakinaraztearekin batera, azaldu dute geltoki askotan "geratu ere ez" direla egin autobusak. Horrelako egoeratan, hau da, pertsona kopuru handiegiak pilatu direnetan Covid neurriak betetzea "ezinezkoa" izan dela ere azaldu dute, eta baita ere, zenbaitetan, langileek euren lanpostura iristeko behar duten autobusarekin ere arazoak izan dituztela ere gaineratu dute.

Gauzak horrela, Kontseilu Sozialistak uste du langileriaren aurkako "erasoa" dela, eta bizitzen ari garen kapitalaren ofentsiban kokatzen dute: "Gure inguruan argi eta garbi ikusten ditugu langileria miseriara kondenatzea helburu duten politikak, behin eta berriro burgesiaren eta haren morroien irabazi ekonomiko eta politikoak lehenesten dituztenak". Gaineratu dute, "umiliazioa" onartu ez ezik "euren helburu politikoetarako erabiltzen dutenen jarrera" salatu nahi izan dute, "askotan euren aldarrikapen erreformistak langileon interesen defentsaren itxurapean ezkutatu arren".

Horregatik, doako autobus zerbitzua, kalitatezkoa eta unibertsala aldarrikatu dute, "langileriaren interesen menpe antolatuko dena". Horretarako guztiz beharrezko ikusten dute langile antolakuntza; "burgesiaren interesetara antolatutako politika instituzionaletik kanpo baizik lortu ezin dena".


Auto batek eta txirrindulari batek istripua izan dute Azkoitia eta Aizpurutxo artean

Ertzaintzak jakinarazi duenez, 16:00ak aldean jazo da ezbeharra, eta larrialdi zerbitzuak eta suhiltzaileak istripuaren tokira joan dira txirrindularia pendizean behera erori delako. Erreskatatu dute txirrindularia, eta Zumarragako ospitalera eraman dute.

Auto batek eta txirrindulari batek istripua izan dute gaur, zapatua, Azkoitia eta Aizpurutxo arteko GI-631 errepideko 24. kilometroan. Ertzaintzak jakinarazi duenez, 16:00ak aldean jazo da ezbeharra, eta larrialdi zerbitzuak eta suhiltzaileak istripuaren tokira bertaratu dira txirrindularia pendizean behera erori delako. Erreskatatu dute txirrindularia, eta Zumarragako ospitalera eraman dute.


Azkaingo Larrun Kanta taldeak kontzertua emanen du Saran uztailaren 7an

Asteazkenean 21:00etan Sarako elizan izanen da euskal kanta ederren emanaldia. Pantxo Lasconateguy da plazaz plaza ibiltzen den abesbatzaren lehendakaria eta Marijo Manterola lehendakariordea.


Landetak eta Lertxundik beren proposamenak aurkeztu dituzte

Datorren astelehenean egingo dira Euskadiko Futbol Federazioko hauteskundeak, biak hautagai direla


Bihartik ekainera arte, haurdunaldi tailerra

Asteazkenetan izango da, 18:00etatik 20:00etara, euskeraz, Kulturarteko Plaza Feministan.

Bihar emango diote hasiera haurdunaldiari buruzko tailerrari. Asteazkenetan izango da, Kulturarteko Plaza Feministan, ekainaren 16ra arte. Saioak arratsaldez izango dira, 18:00etatik 20:00etara, eta parte hartu ahal izango dute haurdun dauden emakumeek (gutxienez 12 asteko), eta haien bikotekideek edo laguntzaileek.

2009an eman zioten hasiera haurdunaldiari buruzko tailerrari, eta helburuak dira, besteak beste, haurdunaldiaren eta erditzearen anatomiari buruzko informazioa ematea, haurdunaldiaren faseei eta umekiaren garapenari buruzko informazioa ematea, haurdun dagoen emakumearen eta bikotekidearen benetako beharrak zein diren errokonozitzen eta adierazten hasteko tresnak ematea, eta haurdunaldia izaten diren ondoezak arintzeko eskura dauden moduei eta erremedioei buruzko informazioa ematea.

Izenea emateko epea itxita dago, baina informazio gehiagorako antolatzaileekin harremanetan jarri daiteke: idatzi kulturartekoplazafeminista@hernani.eus helbidera, deitu 943 33 70 17 telefonora, edo, bestela, bertaratu Kulturarteko Plaza Feministara (Florida 28), astelehenetik ostiralera, 09:30etatik 21:30etara.


Aiztondoko zenbait udaletxek elkartasuna adierazi diote Saharako herriari

Azken egunetan Aiztondo bailarako zenbait udaletxek Saharako bandera zintzilikatu dute balkoietan Sahara herriari elkartasuna eta babesa adierazteko, hala nola Asteasuko, Adunako edota Amasa-Villabonako udaletxeetan.

Zizurkilgo Udalak ondorengoa argitaratu zuen bere webgunean: "Azken egunotan Marokoko ejerzitoak Saharako Guerguerateko kanpamentua erasotu du, 30 urteko su-etena hautsiz. Saharako herri armadak erantzun egin du erasoa. Zizurkilgo Udalak bere elkartasuna adierazi dio Saharako herriari. Elkartasun horren ikur gisa, Saharako bandera jarrita dago udaletxeko balkoian".

Saharako bandera jarri dute #Zizurkil-go udaletxean, elkartasun keinu gisa. https://t.co/bsgg8m368m pic.twitter.com/KvjCKKh4vY — Zizurkilgo Udala (@ZizurkilgoUdala) November 15, 2020

Amasa-Villabonako Udalak ere elkartasuna adierazi dio Saharako herriari sare sozialen bitartez:

Saharar bandera jarri dugu udaletxeko balkoian, une gogorrak bizitzen ari den Saharako herriari elkartasuna adierazteko.

Sahararen autodeterminazio eskubidearen alde!

Zuekin gaude! #SaharaLibre #SaharaHurra pic.twitter.com/aCXyesfAWJ — Villabonako Udala (@VillabonakoUdal) November 15, 2020

Adunako Udalak ere bat egin du Saharako bandera udaletxeko balkoian jartzearekin: "Adunako herriia ere Saharako herriarekin bat eginik".


Kale inkesta: Herritarren iritziak, hauteskundeen harira

Geroz eta gutxiago falta da maiatzaren 28ko hauteskundeetarako. Horren harira, UKT-k hainbat bideo kaleratuko ditu hilabete honetan zehar, besteak beste, kale inkestak. Zer eskatzen diete herritarrek alkategaiei? Garbi al dute nori emango dieten botoa?


«Igoera lortzea baino modu hoberik ez dago agur esateko»

Denboraldia amaitutakoan erretiroa hartuko du Gardek. Osasunako jokalari izatearen «ametsa» bete, eta egin dioten agurragatik «pribilegiatua» sentitu da. Duela bi urtetik hona, harrobiaren koordinatzailea da, eta lan horretan jarraituko du.


‘Bolante baten historia’ filma zinemetan estreinatuko dute

Iban Toledo eta Iñaki Alforja zinemagileen Bolante baten historia bere bidea egiten jarraitzen du. Donostiako Nazioarteko 69. Zinemaldian estreinatu eta gero. Zinemaldian, Zinemira sailean, Euskal Zinemaren Irizar Saria lortzeko lehiatu zen. Ondoren, aste honetan bertan, Zinebi Bilboko Dokumentalen eta Film laburren Nazioarteko Jaialdiaren 63. edizioan parte hartu du. Eta gaur, beste jauzi bat emango du, hain zuzen ere, zinema aretoetan estreinatuko delako. Donostian Trueba zineman, Bilbon Golem zineman eta Gasteizen, Yelmo Boulevard zineman.Bolante baten historia-k, 1980an Jose Miguel Etxeberria Alvarez Naparra, Komando Autonomo Antikapitalistetako kidearen desagerpen behartua kontatzen du. Komunikatu gurutzatuen, hainbat erreibindikazioren eta epaileen axolagabekeriaren artean, bere familia desagerpenari erantzun bat ematen saiatu zen.Berrogei urte baino gehiagoren ondoren, Enekok hartu du bere anaiaren bilaketaren lekukoa, hainbeste urte irekita daraman zauria ixteko.Lanketa sakonaFilmak lantzen du desagerpen behartu bat ez dela bukatzen bakarrik desagertutako pertsonaren bizitzarekin; izan ere, uretara botatako harri baten uhinek bezala, familietan eta gizartean orbain emozional handi bat sortzen du. Naparrarena, ordea, ez da kasu bakana. Amnistia Internazionalaren arabera, 5 milioi pertsona desagerrarazi dituzte planetan. Horrelako desagerpen batek ez dio pertsona horri bakarrik eragiten, familia oso bat mintzen du belaunaldiz belaunaldi. Hilobiratzeko hilotzik gabe, ez dago dolurik


'Arantzazuko altxorren bila, Parketxetik' bisita gidatua

Aurrez eman behar da izena: 943-79 64 63 edo infoturismo@debagoiena.eus.


San Ferminetako Curia karrikako gertakariak Espainiako Diputatuen Kongresura eramanen ditu Beltranek

Bihar, asteartearekin, gaitzespena eskatuko du Konstituzio Batzordean, legez besteko proposamen baten bitartez.

Ana Beltran ez dago une politikorik onenean. Pablo Casadoren alde egin zuen Alberto Nuñez Feijoo gailendu zelarik PPko presidentetza lortzeko lehian. Ordutik, Espainiako Diputatuen Kongresuko talde popularrean zokoraturik daukate. Eta ABC eta EL Pais egunkariek iragarri dutenez, sarri Nafarroako PPko presidente izateari utziko dio, zuzendaritza berritzen dutelarik, hain zuzen ere. Joan den ekainean egin behar zuten, baina data berri zehatzik gabe atzeratu egin dute. Gauzak horrela, haren balirudike uztailaren zazpiko Iruñeko Curia karrikako gertakariak baliatu nahi dituela fokoak erakarri eta bere irudi politikoarentzat dirdira pixka bat lortze aldera, bere garaian Altsasuko gazteen auziaren kontura egin zuen bezala.

Beltranek sanferminetako prozesioko “erasoak gaitzesteko” eskatuko du bihar Diputatuen Kongresuko Konstituzio Batzordean, legez besteko proposamen baten bidez. PPNtik prentsa-ohar batean jakinarazi dutenez, "Navarra Sumako eta Alderdi Sozialistako zinegotziek jasan zuten erasoa gaitzestea nahi du, bereziki hiriko alkateak jasan zuena", baita "udal agenteek dispositiboan egindako lana eskertzea eta zauritutako agenteei elkartasuna adieraztea" ere.

Beltran "zorrotza" izan da proposamen honekin bilatzen ari den kondenari dagokionez. "Bihar ikusiko dugu batzuen interes politikoek zenbateko pisua duten eta demokrazian onartezinak diren ekintza batzuk gaitzesteko gai diren", adierazi du.

Proposamenaren helburua omen da, halaber, Gobernuari eskatzea "Iruñeko alkateak, udalbatzako beste kide batzuek eta udaltzainek jasandako kale borrokako ekintzen egileak identifikatzeko eta atxilotzeko beharrezkoak diren ekintza guztiak garatzea; ezker abertzalearen indarkeria politikoko ekintzen prestaketen eta exekuzioaren gaineko kontrola handitzea, ekintza horiek gerta ez daitezen; eta Gobernuak sustatutako itun eta akordio politikoetatik kanpo uztea ETAren existentzia esplizituki gaitzesten ez duten alderdiak".


«Deba animazioaren herria izatea nahi dugu»

Animazioarentzat urte oparoak direla adierazi du Oñederrak, eta horren erakusgarri dira Animadeban erakutsi eta lehiatuko diren mundu osoko zinemagileen lanak. Indar horri helduta egin nahi du aurrera jaialdiak ere, hazten jarraitzeko.


Argazkiak / Pentsiodunek eta Maxameko grebalariek manifestazioa bateratua egin dute Galdakaon

Astelehenero bezala Galdakaoko Pentsidunen Mugimendua kalera atera da. Gaur manifestazioa egin dute, eta hartara Maxameko grebalariak batu dira, baita Zaratamoko Vulcanizados Zuloagako grebalariak ere. Udaletxetik irten eta Zuhatzuko Maxamen bukatu dute martxa. Pentsiodunekin eta Maxameko eta Vulcanizados Zuloagako grebalariekin batera Galdakaoko zenbait eragilek ere bat egin dute manifestazioarekin, hala nola, gazteak, Mugimendu Feministako kideak, Elkarlaguntza Sarea eta beste hainbat.

Bideoa | Manifestazioa deitu dute martxoaren 12an Galdakaon, “langileen eskubideen alde”


Zumaian frontoia eraiki ahal izateko lurra mugitzen gaur hasiko dira

Gaur hasiko dira frontoia eraikitzeko lanekin (Aiora Larrañaga/Hitza) Sei urte luzeren ondoren, gaur hasiko dituzte Zumaiako frontoia eraikitzeko lanak. Izapide administratiboak egiten aritu dira orain arte, eta pasa den astean lanak abiatu ahal izateko lursaila hesitu zuten eta Zumaiako Udaleko Hirigintza Sailetik jakinarazi dutenez, gaur lurra kentzen hasiko dira. Sukia etxe sustatzaileak eraikiko du frontoiaren eraikina. Etxegileak pilotalekua eraikitzeko jarri zuen baldintza Ardantzabideko 26 etxebizitza saltzea izan zen; abenduan iritsi ziren kopuru horretara, eta pilotalekuaren lanak lehenbailehen hastea zen etxegilearen eta udalaren nahia, hainbat urtetako arazoari amaiera emateko. Toki Arkitektura enpresak egin du proiektua, Ibon Goikoetxea eta Amaia Casadoren gidaritzapean. Inguruaren hiritartze lanak eta obra zuzendaritza, berriz, udalak egingo ditu. Zumaiako Udaleko Hirigintza Sailetik jakinarazi dutenez, «frontoia erabili ahal izateko inguruko hiritartze lanek eginda egon behar dute, gutxienez fase batek behintzat». Hala ere, hasiera batean frontoia eraikitzen hastea da asmoa, eraikina bera egiten, alegia. Aurrerago, ikusten ez diren inguruko azpiegiturekin jarraituko dute; saneamendua, ura, argi-indarra sartuko dituzte eta hori amaitutakoan frontoiaren ingurua hiritartuko dute. Hirigintza Sailetik jakinarazi dutenez, «18 hilabeteko epea izango du etxe sustatzaileak frotoia eraikitzeko», eta epeak behar den bezala beteko direla uste dute arduradunek. 2007ko azaroan Odieta bota zutenetik, pilotalekuak eztabaida eta haserre ugari sortu ditu zumaiarren artean. Udalak gatazka konpontzeko bide desberdinak aztertu izan ditu hainbat urtetan, eta azkenean Sukia etxe sustatzailearekin egindako hitzarmena gauzatu egingo da.


«Goraipatzekoa da euskal musika galdua kaleratzea»

1980ko eta 1990eko hamarkadan Alberto Lizarraldek egindako grabazio esperimentalak bildu eta disko batean argitaratu ditu Hegoa Diskak zigiluak.


Urritik ekainera 14:00etatik aurrera itxiko dute Orioko plaza larunbatetan

Asteburuetan Orioko plaza motordun ibilgailuentzat itxi, eta oinezkoentzat soilik izan zedin neurria indarrean jarri zuen udaberrian Orioko Udalak. Azken hilabeteetan herritarren eta eragileen iritziak eta ekarpenak jaso ditu, eta haiek kontuan hartuta, behin betiko neurria zehaztu du. «Herritarrek dituzten askotariko interesen artean oreka mantentzen saiatu gara», azaldu du Amaia Dorronsorok, Obra eta Zerbitzu zinegotziak. Ekainetik irailera bitartean itxiko dute herriko plaza motordun ibilgailuentzat, larunbatetan, 08:00etan. Eta astelehenetan 07:30ean irekiko da berriz. «Hasiera batean, igande iluntzean irekitzea erabaki genuen, baina konturatu gara urte sasoi horretan plaza inguruan haur asko ibiltzen direla plazan jolasean. Horregatik, bat-batean kotxeak igaroz gero arrisku egoerak gerta litezke. Hori ekiditeko astelehen goizean irekiko da berriz plaza». Urria eta ekaina bitartean, berriz, larunbatetan 14:00etan itxiko da plaza motordun ibilgailuentzat. «Dendarien proposamena kontuan hartu dugu; izan ere, adierazi ziguten plaza ibilgailuentzat itxita izaten denean mugimendu gutxiago antzematen zutela dendetan. Horregatik, eguerdian dendak ixten dituztenean itxiko dugu plaza motordun ibilgailuentzat ere». Igande iluntzean irekiko da berriz Orioko plaza. Ekarpenak kontuan Asteburuetan herriko plaza oinezkoentzat soilik irekitzen hasi zirenetik harrera eta iritzi desberdinak jaso ditu Orioko Udalak herritar eta eragileengandik. «Orokorrean oriotarrak oso gustura daude neurriarekin, dena dela izan dira neurriaren aurka izan gabe, ekarpenak egin dituztenak ere» zehaztu du Dorronsorok. Alde batetik, asteburuetan herritik ateratzeko ibilbide berria ez zegoela ondo zehaztua nabarmendu zuten herritar batzuk. Horretaz gain, Goiko Kaleko bizilagun batzuk ere kexatu egin dira oriotar askok Txankako bidea erabili beharrean, Goiko Kalera igo eta Dikeko aldapa erabiltzen dutelako herritik ateratzeko. «Goiko Kalea ez dago hainbesteko trafiko jasotzeko egokituta eta zeinbait bizilagun kexatu egin dira. Horren aurrean Txankako irteera zehazten duten seinale gehiago jarri ditugu eta Goiko Kalera igotzeko frontoiko aldapa hasieran zintak jarri ditugu, ibilgailuak ez pasatzeko» azaldu du obra eta zerbitzu zinegotziak. Dena dela, neurri horrekin Udalak ez du lortu Goiko Kaleko trafikoa %100ean ekiditerik. «Nik neuk uste dut horretarako gure ohitura eta kultura aldatu behar dugula. Nik neuk herritarrei eskatu nahi nieke, Txankako errepidea erabiltzeko herritik ateratzeko». Orekari eustea Udal Gobernu berria lanean hasi zenetik «herriko plazari bizitza ematea beharrezkoa zela ikusi genuen. Plaza oriotarren elkargunea bihurtzea nahi dugu eta horretarako herritarrak bertatik lasaitasunez ibiltzea guztiz beharrezkoa da» zehaztu du Dorronsorok. Horretaz gain, Bildu udal taldearentzat motorrezko ibilgailuen aurrean oinezkoei «lehentasuna ematea» ere oso garrantzitsua da. «Jakin badakigu modu horretako aldaketek herritarren ohituretan aldaketak eragiten dituztela eta horregatik egokitzapen bat behar dutela. Gainera, herrian bertan iritzi eta interes desberdinak biltzen dira eta denak errespetatu behar dira. Uste dugu denok neurri batean amore eman behar dugula oriotarren arteko elkarbizitza lasaia izan dadin. Denen interesak eta nahiak betetzea oso zaila da, baina oreka mantentzen saiatu gara».


Itaiak manifestazioa egingo du Martxoaren 8an, "Emakume langileok askatzeko sozialismoa eraiki!" lemapean

Manifestazioak 18:30ean irtengo du Ezkurdiko kioskotik.

Durangaldeko Itaia antolakundeak prest dauka Martxoaren 8rako mobilizazioa. Manifestazio bat eginda Durangoko kaleak zeharkatuko dituzte Emakume langileen askapenerako sozialismoa eraiki! lemapean. Emakumeen antolakunde sozialistak "zapalkuntzarik bako gizarte batera" joateko pausoak eman behar direla azpimarratu du. "Azken urte hauetan berdintasunaren aldeko politika ugari martxan ipini diren arren, eta horien aldeko zentzu komuna gero eta nabarmenagoa den arren, emakume langileen egoera ez da aldatu", diote. "Hori dela eta ezinbestekoa da gizartean errotiko aldaketa bat ematea", gaineratu dute Itaiako kideek.


Zazpi korridore ireki direla baieztatu du Ukrainak

Hondakinen artean oinez, akituta, seme-alabak besoetan hartuta, atzean utzi dutena ahaztu ezinik. Irpingo korridorea zeharkatzen aurkitu ditugun pertsonetako batzuk dira, leku seguruago baten bila.


EH Bilduren ustez, Foru Gobernuak aurkeztutako aurrekontua "motz" geratu da

Arabako Foru Gobernuak aurkeztutako aurrekontu proiektuaren lehen balorazioan, "salbuespenezko ahalegina" eskatu du EH Bilduk. Gainera, "egoera kritiko honek eskatzen duen zor guztia eskatu ez izana" deitoratu du.

2021erako aurrekontu proiektuaren inguruko lehenengo balorazioan, EH Bilduk adierazi du aurrekontua "motz" geratu dela, eta deitoratu du Ramiro Gonzalezek "egoera kritiko honek eskatzen duen zor guztia erabili nahi ez izana".

Kike Fernandez de Pinedo bozeramaileak gogorarazi duenez, EH Bildu akordioa lortzen saiatu da azken asteetan, baina, bere hitzetan, "Foru Gobernuaren borondate faltak ez du hori ahalbidetu". Hala ere, eskua luzatu dio berriro ahaldun nagusiari, "datozen asteetan akordio bat lortzeko eta salbuespenezko ahalegin bat" egiteko.

"Duela zenbait aste, EH Bilduk Ramiro Gonzalezi jakinarazi zion 2021eko aurrekontua ezin zela 2020koa baino txikiagoa izan, eta 50 milioi euro inguru handitu behar zela, krisiaren beharrei aurre egiteko eta krisiak gehien kolpatutako sektoreei erantzuteko", azaldu du subiranisten bozeramaileak.

Horretarako, Kontzertu Ekonomikoaren Batzorde Mistoaren akordioaren ondoriozko zorpetzeko ahalmena "ahalik eta gehien aprobetxatzea" proposatu zion EH Bilduk, "aurrekontu-gerakina erabiliz eta Aldundiaren diru-sarrerak handituz, 2021. eta 2022. urteetarako errentarik handienei eta irabaziak dituzten enpresei COVID tasa bat ezarriz".

Lau ardatz

Azkenik, EH Bilduk gogora ekarri ditu 2021eko aurrekontuak indartzeko Ramiro Gonzalezi duela hilabete inguru aurkeztutako lau ardatzak:

Pertsonak zaintzeko eta babesteko funtsa: 8 milioi euro gizarte politikak indartu, hobetu eta birbideratzeko.

Ehun ekonomikoaren erresilientzia indartzeko funtsa: 15 milioi euro.

Ehun ekonomikoaren birmoldaketa ekologikoa eta eredu sozioekonomiko, energetiko eta ekologiko berri baterako: 10 milioi euro.

Tokiko autonomia sustatzea, toki erakundeek krisiari aurre egiteko duten gaitasuna indartzeko.


146 salaketa jarri dira Euskadin asteburuan covid-19aren aurkako araudia ez betetzeagatik

Eusko Jaurlaritzako Segurtasun Sailaren arabera, 96 salaketa bide publikoan alkohola kontsumitzeagatik izan dira, eta beste 36 musukoa ez erabiltzeagatik.

Ertzaintzak eta udaltzaingoek 146 salaketa jarri dituzte Euskadin, ostiraletik igandera, Lehendakariaren uztailaren 15eko dekretua hausteagatik.

Eusko Jaurlaritzako Segurtasun Sailak jakitera eman duenez, guztira 96 zigor jarri dituzte bide publikoan alkohola kontsumitzeagatik, hau da, hiru salaketatik bi. Beste zigor multzo handi bat musukoa ez erabiltzeagatik egindako arau-hausteei buruzkoa da, eta 36 salaketa jarri dituzte EAEn.

Lurraldeka, Ertzaintzak 36 salaketa jarri ditu Araban, 72 Bizkaian eta 38 Gipuzkoan.


«Kaleari eta espazio publikoari buruzko hausnarketa», Geuretik Sortuak 2. edizioan

Goitibera konpainiako hiru kide ari dira aste honetan Langile ikastolako haurrekin batera esperimentatzen kultur egitasmoaren barruan.

Geuretik Sortuak kultur ekimenak edizio berria du, eta atzo aurkeztu zuten Hernaniko Udalean. Geuretuk Sortuak 2. edizio honetarako, Hernanira iritsi da Goitibera konpainia bere proiektua gauzatzera. Aurkezpenean parte hartu zuten Xabier Lertxundi alkateak, Koro Etxeberria kultura zinegotziak, eta Goitiberako kide diren Saioa Iribarrenek eta Ander Basaldua antzerkigileek, eta Ibai Etxezarraga arkitektoak.

Lertxundik hartu zuen hitza, proiktuarekiko babesa adieraziz: «2021ean jarri zuen martxan Geuretik Sortuak ekimena Udalbiltzak eta Hernaniko Udalak bere babesa adieraztez gain, proiektuarekin bat egiten du». Orain bigarren edizioarekin ari dira buru-belarri: «bigarren edizioaren lehenengo zatian dago proiektua».

Jarraian, Koro Etxeberriak Geuretik Sortuak ekimenaren zenbait datu elkarbanatu zituen: «bigarrengo edizioa aurkeztera gatoz, 2024koa. Aurten 39 herritan ikusi ahal izango dira, eta guztira 22 sormen lan burutuko dira Geuretik Sortuaken. Horietako 10 literatura lanak izango dira; 5 komikigintzan; 4 film-laburrak; eta 3 antzerkiak. Eta justu antzerkiarena egokitu zaio Hernaniri, horregatik dago gurekin, Goitibera antzerki taldea. Bi zatitan banatzen da proiektua, alde batetik sormen lana; eta bestetik, hedapen lana. Lehenengo partean murgilduta daude antzerki konpainiako kideak; ari dira lanean Langile ikastolan; herri gunean; eta Udalak auzoetan dituen haur tailerretako talde batekin ere ari dira. Eta amaitzeko, behin proiektua landuta dagoenean, 'Uda parkean' programazioaren baitan sartzea da gure asmoa, 2024rako»

Goitibera konpainia eta interakzioak

Antzerki taldekoek, eskuartean dabailtenaren zertzelada batzuk eman dituzte: «Gure sorkuntza proiektua, kaleko eta espazio publikoei buruzko hausnarketa bat da. Hasi ginen, alde batetik, espazio publikoaren hausnarketan eta ikerketan; eta bestetik, sorkuntzan. Espaizo publikoan eta hirian, gure konplexuak dira, non interakzio eta akzio errealitate asko ematen diren egun berean; eta hor, guk egin dugun planteamendua da, interazkio txikiak egitea, adibidez, ikastolan, herriko plazan... Egin dugu planteamendu estetiko bat konoekin, eta ikusten dugu zein den herriaren interazkioa kono horiekin. Hau guztia da analisi bat egiteko zein motatako erreakzioak dauden herritarren artean. Horrez gain, erabili dugun erraminta garrantzitsu bat izan da jolasa. Eta baita marrazki tailer bat ere; Tilosetako kiosko erabili dugu elementu adierazgarri gisa eta orduan neska mutikoei planteatzen dieguna da imajinatu dezatela nolakoa den haien ametsetako kioskoa» Fase hori amaituta, bildutako materialarekin sormen lanari ekingo diote, urte amaieran.


Lea-Artibaiko Akerbeltzen antxumak Bizkaiko Taldekako finalerdietarako sailkatu dira

Maiatzaren 28an Larrabetzun jokatuko diren Bizkaiko Taldekako finalaurrekoetan egongo dira Lea-Artibaiko Akerbeltzen antxumak. Barikuan [apirilak 29] jokatu zen Bizkaiko Taldekako txapelketaren kanporaketa Markina-Xemeinen, eta eskualdeko taldea izan zen nagusi.

Algortako Gerri maltxurrak izan zituzten aurkari Buztarri tabernan jokatu zen saioan. Akerbeltzen antxumak taldetik Josune Aramendik eta Nahia Ibarzabal markina-xemeindarrek eta Sara Asenjo aulestiarrak egin zuten bertsotan, Gerri maltxurren ordezkariak June Diaz, Oihan Diaz eta Mikel Arrate izan ziren.

June Diaz algortarra eta Sara Asenjo aulestiarra bertsotan Markina-Xemeingo kanporaketan. Argazkia: Bizkaiko Bertsozale Elkartea

Umorez beteriko aurkezpenen ondoren hasi ziren ariketekin. Zortziko handian eta txikian, bakarka eta puntuka aritu ziren besteak beste sei bertsolariak.

Markina-Xemeingo kanporaketagaz gainera, beste lau jokatu dira asteburuan Mungia, Getxo, Iurreta eta Bermeon. Lekeitioko Poto Baptist School taldeak Iurretan izan zuen hitzordua barikuan, baina ez zuten finalarrekoetara igarotzerik lortu. Kanporaketa horretan, Durangaldeko Kristiñanak eta Busturialdeko Ez dakit ba! taldeek parte hartu zuten Poto Baptist School taldeagaz batera, eta Busturialdekoentzat izan zen garaipena.

Akerbeltzen antxumak taldeko Nahia Ibarzabal, Sara Asenjo eta Josune Aramendi. Argazkia: Bizkaiko Bertsozale Elkartea

Getxoko saioan, berriz, Abadiñoko Koipelustriek taldeak lortu zuen sailkatzea, eta Bermeon Busturialdeko Beethovenen belarriak taldeak eskuratu zuen sailkapena.

Hurrengo, eta azken kanporaketa, maiatzaren 13an izango da Arrigorriagan, eta erabakita geratuko dira maiatzaren 28ko finalaurrekoak. Hiru finalaurreko eta finala jokatuko dira egun horretan. Finalaurreko bakoitzean hiru taldek saio bakarra jokatuko dute eta irabazlea sailkatuko da finalera.


Ikusi hemen argindarrak igandean, martxoaren 6an, ordu tarte bakoitzean izanen duen prezioa

Espainiako Sare Elektrikoak egunero ematen dituen datuen arabera, garestien 21:00etatik 22:00etara izanen da 0,58585 €/kWh eta merkeen, berriz, 13:00etatik 14:00etara 0,42303 €/kWh .


Bizikletentzako aparkaleku estalia "lehenbailehen" ipini dadin eskatu dute

2021ko aurrekontuetan adostutako neurria izanik, Durangoko EAJk neurria betetzeko eskaria egin dio gobernu taldeari.

Durangoko EAJk bizikletak uzteko aparkaleku estali bat "lehenbailehen" ipini dezan eskatu dio gobernu taldeari. Jeltzaleek diotenez, proiektu hori 2021eko aurrekontuetan hitzartu zuten alde biek, 40.000 euroko diru poltsagaz. Mireia Elkoroiribe bozeramaileak dioenez, aparkaleku estalia "funtsezko zerbitzua da mugikortasun-eredu berri bat bultzatzeko, desplazamendu aktibo eta jasangarriak lehenetsiz motorizatuen aurretik". EAJk dio zerbitzua "inoiz baino beharrezkoagoa" dela, are gehiago udaletxearen bueltako aparkalekuak kendu ondoren. Azken hauei buruz, gobernu taldeak adierazi izan du aparkalekuak behin-behinean kendu zituela, udaltzaingoaren bulegoa berritzeko lanek iraun bitartean.

Elkoroiribek gaineratu duenez, Aldundiak horrelako instalazioak bultzatzeko "interesa" agertu du, inbertsioek ekarriko luketen gastu zati bat beregain hartuta. Bestalde, Gasteizen, berriki, aparkaleku estali bi zabaldu dituztela gaineratu dute.


Durangoko hainbat familiak Getxoko udaleku baten kontrako auzibideak hasi ditu lekua "osasunarentzat kaltegarria" delakoan

Durangoko bost ume daude kaltetuen artean. Gurasoek umeen bila joan behar izan dute Getxora, seme-alabak handik ateratzera. Euren begiekin ikusi dute instalazioen egoera "negargarria". "Zikinkeria, instalazioen egoera tamalgarria eta arriskua" azpimarratu dituzte.

Getxoko Udalak bertako udaleku baten jarduera geldiarazi du "instalazioetan atzemandako osasungarritasunik ezaren aurrean". Joan zen domekan eman zuen jarduera eteteko agindua, hain zuzen ere, guraso batzuek egindako jakinarazpen bati eskerrak. Udalekuetan parte hartzen zebiltzan 50 umeek etxera bueltatu behar izan zuten egonaldia agortu barik. Kalteturiko umeen artean Durangoko bost familia daude, eta hiruk gutxienez auzibideak hasi dituzte udalekuaren kontra. Arratsalde honetan Getxoko udaltzaingora jo dute salaketa ipintzera.

"Sinestezina izan da, izugarria. Dena zegoen zikina, leku guztietan zegoen arriskua. Putzu septikoak gainezka, koltxoiak apurtuta, kanping-denda zaharkituak, elektrizitate instalazioak manipulatuta, komun bi baino ez zeuden ume guztientzat, egundoko hatsa... oraindik sinetsi ezinik nabil", dio udalekuak kalteturiko Durangoko ume baten amak. Bere 12 urteko alabak lehen aldia zuen udaleku batzuetan. Durangoko beste hainbat lagunekin batera eman zuen izena Getxoko surf udalekuetara joateko. "Pozik, oso gogotsu joan zen", dio. Eta halantxik hasi zen guztia, joan zen astelehenean, hilaren 11n. "Udalekuak uztailaren 11tik 21era zeuden programatuta. Egonaldia Galeako futbol zelai zaharraren ondoko baserri batean egitekoak ziren. Beraz, Barakaldoko BECera joan ginen uztailaren 11n, autobusak han jaso behar zituen-eta umeak", azaldu du gurasoak.

Baina hasiera batean egonaldi zoragarria izango zela zirudienak bestelako itxura hartu zuen egunek aurrera egin ahala. "Zapatuan, hilaren 16an, telefono deia egin genuen alabarekin. Umeak etxera etorri gura zuela esaten zidan. Nik pentsatzen nuen exajeratzen ari zela, umeen kontu horietako bat zela. Baina begiraleetako batek bideo konexioa egin genezan eskatu zigun, eta irudien bitartez ikusi nuen han zeukatena. Zapatuan bertan joan nintzen hara eta handik atera nuen umea", azaldu du gurasoak. "Egia esan, begiraleek asko lagundu digute. Haiek izan dira udalekuak kalteturiko bigarren biktimak", gaineratu du.

"Ez zegoen ezelako kontrolik"

Beste guraso batek domekan atera zuen umea handik, hain zuzen ere, beste guraso baten abisua jaso ostean. "Umeak esaten zidan oso pozik zegoela. Lagun asko egiten zebilela, baina lekua kaka zaharra zela. Domekan bertara agertu eta umea jaso genuen. Inori parte eman barik sartu ginen eremura, umea jasotzera. Han ez zegoen ezelako kontrolik", kritikatu du gurasoak. "Udalekuko arduradunek esan ziguten umeek 10 minutuko ibilaldia zutela hondartzara, han gero surfa egiteko. Baina ez zen horrela. Berrogei minutu pasatxoko ibilaldiak egiten ibili dira egunotako beroagaz. Gainera baliatzen zituzten kayaketako hainbat zulatuta zeuden. Urperatu egiten ziren, eta ume bat artatu ere egin behar izan zuten", azaldu du gurasoak.

50 umeen gurasoak udalekuaren kontrako neurriak hartzeko asmotan dabiltza. Durangoko hiru familiak adibidez auzibideak hasi dituzte. Getxoko udaltzaingoagaz hartu emanetan ari dira eta salaketak ipini dituzte Kontsumobiden. Aldundiari ere bidali diote jakinarazpena.